Waspada Gejala Strok Haba: Ambil Langkah Pencegahan

SERI KEMBANGAN – Fenomena cuaca ekstrem yang tidak menentu termasuk panas berpanjangan dengan suhu tinggi menyebabkan ramai yang mengalami kelesuan dan simptom strok haba terutamanya semasa musim perayaan dan cuti sekolah.

Menurut Yang Dipertua Persatuan Kesihatan IKRAM Malaysia (IKRAM Health), Dr Mohd Afiq Mohd Nor, strok haba ialah penyakit haba di tahap paling serius yang mana suhu badan meningkat apabila ia tidak lagi berupaya untuk mengawal suhunya.

“Berlakunya peningkatan suhu badan secara mendadak dan sistem mekanisme peluh telah gagal berperanan. Peluh tidak dapat dikeluarkan dan badan tidak dapat lagi menyejukkan dirinya sendiri,” ujar beliau.

Semasa bercakap dengan TV Al-Hijrah, beliau mengatakan, kebiasaannya badan akan menghantar beberapa peringkat isyarat sebelum terjadinya strok haba, iaitu kelesuan dan keletihan akibat haba akan dirasakan, membawa kepada berlakunya gejala kekejangan (cramping), pening, nadi lemah dan berpeluh secara berlebihan.

Manakala kulit pula akan menjadi pucat, sejuk dan sesetengah orang akan mengalami rasa loya dan muntah.

“Apabila keadaan berterusan panas dan seorang individu tidak minum air serta tidak berlindung di tempat yang redup atau berangin secara berlanjutan, seseorang berpotensi untuk terkena strok haba,” jelas Dr Mohd Afiq yang juga Pakar Perubatan Kecemasan di Pusat Perubatan Universiti Malaya (PPUM).

Mengulas lanjut, beliau mengatakan bahawa pada waktu terkena strok haba, badan sudah sampai peringat terakhir yang teruk sehingga tidak sedarkan diri, nadi akan berdenyut laju dan kuat, kulit menjadi panas, kering serta peluh berhenti keluar. Ini menyebabkan suhu badan meningkat sehingga 40 darjah Celsius.

Beliau menambah, golongan berisiko mudah mengalami gejala strok haba ialah kanak-kanak dan warga tua dengan latar belakang penyakit tertentu.

“Ini berkait rapat juga dengan kecerdasan badan seseorang. Sekiranya banyak melakukan aktiviti fizikal di luar, terdedah dengan sinaran matahari dalam tempoh yang lama atau berpakaian tebal, situasi ni menjadi faktor kepada peningkatan risiko mendapat strok haba.”

Jelasnya lagi, seseorang perlu cepat berlindung di tempat teduh dan minum air secukupnya apabila berlaku tanda-tanda dehidrasi.

“Minum air kosong dengan kerap dan pastikan bekalan air sentiasa tesedia. Sekiranya berasa panas dan lesu, boleh mandi untuk sejukkan badan, “ kata beliau.

Strok haba merupakan keadaan yang serius dan boleh membawa maut jika tidak dirawat dengan cepat dan betul. Oleh itu, hendaklah berwaspada pada musim panas ini dan ambil langkah pencegahan serta dapatkan rawatan sebelum nasi menjadi bubur.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pendidikan demokrasi, tolak rasuah: Menjunjung kasih titah Sultan Perak

IKRAM Muda menjunjung kasih titah Tuanku Sultan Nazrin Shah selepas melancarkan buku Pilihan Raya Demokrasi Malaysia tulisan bekas Pengerusi Suruhanjaya Pilihan Raya (SPR), Tan Sri Ab Rashid Ab Rahman dan penganalisis politik, Dr G Manimaran di Hotel Majestic di sini pada Isnin yang lalu.

IKRAM Muda percaya bahawa literasi politik bukan hanya mendedahkan amalan demokrasi di negara kita, tetapi juga nilai-nilai penting yang mesti ada pada setiap pemimpin dan rakyat kita seperti integriti, kompeten dan keadilan dalam menguruskan hal ehwal kehidupan mereka.

IKRAM Muda juga percaya bahawa perubahan negara ke arah 12 Ciri Negara Rahmah dapat dijayakan jika kita dapat menanam rasa jijik dan benci terhadap rasuah walau apa pun bentuk dan jumlahnya, khususnya buat generasi muda yang bakal menggantikan kepimpinan negara nanti. Usaha ini dapat mengelakkan budaya rasuah terus kekal bertahan secara sistemik.

Maka usaha-usaha untuk memperkasakan generasi muda perlu menjadi perhatian dan tindakan kita semua.

IKRAM Muda menyeru semua pihak yang mempunyai akses terhadap anak muda dapat menjayakan titah Tuanku mengikut kapasiti yang kita mampu dengan sehabis baik. Pendidikan antirasuah mestilah menjadi pengisian utama dalam sistem pendidikan seawal di bangku persekolahan.

Usaha-usaha ini juga dapat disemarakkan melalui sesi libat urus secara berterusan dan jaringan bermakna yang dapat menyepadukan sumber yang kita ada dengan berkesan.

IKRAM Muda akan terus mendukung sebarang usaha yang menjunjung kepimpinan yang berintegriti dan kompeten serta akan memberikan komitmen untuk terus melahirkan pelapis kepimpinan negara yang berkualiti dalam pelbagai sektor demi mencapai negara rahmah.

Usaid Asmadi
Ketua Penerangan
IKRAM Muda Malaysia


Libatkan Lelaki Dalam Urusan Rumah Tangga, Pendidikan Anak-anak

SERI KEMBANGAN – Sempena menyambut bulan November sebagai  Bulan Keluarga Kebangsaan yang bertemakan ‘Kita Jaga Keluarga’, Seminar ‘Lelaki Hebat Keluarga Cemerlang’ telah berlangsung pada 28 November 2020, di sini.

Seminar maya ini telah dianjurkan Pertubuhan IKRAM Malaysia (IKRAM) dengan kerjasama Lembaga Penduduk dan Pembangunan Keluarga Negara (LPPKN) dan Jabatan Kehakiman Syariah Malaysia (JKSM).

Seminar ini bertujuan mengiktiraf dan menuntut penglibatan lelaki dalam urusan rumahtangga dan pendidikan anak-anak untuk menjamin kesejahteraan individu, memantapkan dan mengukuhkan institusi keluarga dan masyarakat.

“Selain itu, ia bagi menyebarluaskan konsep lelaki sebagai hero atau super hero dalam keluarga di samping mewujudkan kerjasama dengan semua pemegang taruh yang terlibat bagi menentukan langkah-langkah yang boleh dilakukan untuk meningkat advokasi memperkasakan peranan lelaki dalam pembangunan keluarga,” kata Ketua Pasukan Advokasi Keluarga Utuh IKRAM, Haji Nahar Md Nor.

Beliau berkata, ini adalah kesinambungan kepada program ‘Sembang Santai Hero Keluarga Rahmah’ yang telah diadakan pada 15 Disember 2019 di mana kempen ini telah dilancarkan dengan nama ‘Hero Keluarga Rahmah’ sebelum berlakunya penjenamaan semula kepada kempen LHK.

“Seminar ini adalah antara usaha pendidikan masyarakat Pasukan Advokasi Keluarga Utuh IKRAM melalui kempennya iaitu Kempen ‘Lelaki Hero Keluarga’ (LHK).”

Menurutnya, antara tujuan utama kempen ini adalah untuk memberi kesedaran akan kepentingan kaum lelaki memainkan peranan pentingnya sebagai pemimpin dan pelindung kepada keluarga seperti yang disarankan dalam surah an-Nisaa’ ayat 34 yang bermaksud: “Kaum lelaki itu adalah pemimpin bagi kaum wanita…”

“Pembangunan negara yang pesat telah menghasilkan pelbagai manfaat termasuklah peningkatan ke tahap yang membanggakan bagi struktur keluarga dan gaya hidup keluarga di Malaysia.”

Dalam pada itu, IKRAM menegaskan bahawa peranan wanita dan lelaki adalah penting dalam pembangunan diri dan keluarga yang mana peranan mereka adalah lengkap melengkapi dalam usaha mewujudkan keluarga yang sejahtera.

“Prinsip kesamarataan dan kesaksamaan lelaki dan wanita perlu diiktiraf dengan mengambil kira fungsi biologi, peranan serta kemampuan mereka dalam memberi khidmat yang terbaik kepada keluarga.”

Jelas beliau lagi, lelaki dan wanita adalah diiktiraf dan dituntut berperanan dalam memantapkan dan mengukuhkan institusi keluarga.

“IKRAM juga mengajak semua warga Malaysia untuk bersama-sama memberi kesedaran dan pendidikan kepada pentingnya peranan dan sokongan lelaki sebagai ketua dan pelindung keluarga serta sebagai rakan kongsi bagi wanita dalam membangunkan satu institusi keluarga yang utuh.”

“Keutuhan keluarga ini seterusnya dapat membangunkan satu masyarakat yang sihat dan sejahtera seterusnya dapat menghasilkan kemajuan dan kemakmuran kepada negara.”

Selain itu, IKRAM mengajak masyarakat agar menzahirkan sokongan terhadap usaha-usaha NGO bagi mengembalikan keutuhan institusi keluarga, antaranya kempen LHK ini bagi mempromosikan peranan mulia lelaki sebagai seorang anak, abang atau adik, bapa, bapa saudara dan seorang datuk dalam membangunkan keluarga yang harmoni dan sihat.

Seminar yang diadakan secara setengah hari itu telah dirasmikan oleh Ketua Pengarah LPPKN, Tuan Haji Abdul Shukur bin Abdullah dengan menampilkan tiga panelis forum yang hebat dan banyak pengalaman dalam usaha membangun keluarga sejahtera di negara ini.

Mereka adalah YAA Dato’ Dr Mohd Na’im Mokhtar, Ketua Hakim Syariah Malaysia yang membincangkan topik ‘Lelaki Pemimpin dan Pelindung Keluarga’, Prof Dr Suresh Kumar A/L P Govind, Ahli Lembaga Pengarah LPPKN mengupas topik ‘Lelaki Kunci Kebahagian Keluarga’, manakala Prof Datuk Dr Harlina Halizah Hj Siraj, Pengarah Pusat Citra UKM pula membincangkan topik ‘Lelaki dan Wanita, Sokong Menyokong Bina Keluarga’.

Forum dalam seminar ini dikendalikan dengan cukup bersemangat, ceria dan bersahaja oleh personaliti terkenal Da’i Azam al-Kankari yang juga seorang pendakwah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Salah faham makna jihad punca terlibat aktiviti keganasan

Katanya, antara punca utama keterlibatan belia dalam aktiviti keganasan adalah disebabkan sikap para belia itu sendiri.

“Antara punca utama penyertaan para belia dalam kegiatan keganasan adalah akibat daripada sikap mereka yang ingin melarikan diri daripada masalah dan realiti kehidupan dunia yang sukar dan menghimpit seperti kemiskinan, ketidakadilan dan keruntuhan institusi keluarga.”

Beliau berkata demikian dalam sidang media Diskusi Meja Bulat bertemakan “Belia Menentang Keganasan” bertajuk “Usaha Kerjasama Dalam Menentang Keganasan di Peringkat ASEAN” di Dewan Zabedah, Universiti Islam Antarabangsa Malaysia (UIAM) pada Sabtu lalu.

Tambahnya lagi, belia menjadi sasaran utama oleh organisasi keganasan peringkat antarabangsa kerana mereka mudah terpedaya dengan perjuangan yang berasaskan sentimen agama, kaum dan etnik.

”Kebanyakan yang terlibat adalah ‘ignorant’ dan kurang akses kepada pendidikan kerana itu mereka bergantung kepada siapa yang mengajak mereka tanpa berfikir dengan lebih baik.”

Wakil AYLF Singapura, Md. Hairudin Abd. Hamid turut menyampaikan pandangan yang sama dalam isu ini.

Beliau berkata, semangat anak muda ingin berjuang akhirnya mengakibatkan mereka membuat keputusan yang salah.

“Mereka melihat kegagalan kerajaan dan antarabangsa melakukan apa-apa terhadap penindasan yang berlaku kerana kurang pemahaman dan salah tafsir terhadap undang-undang antarabangsa, jadi mereka mengambil keputusan sendiri.”

Sidang media turut menyaksikan majlis menandatangi deklarasi AYLF untuk menolak sebarang usaha merekrut pengganas daripada kalangan belia.

AYLF seterusnya mengajak para belia seluruh ASEAN khususnya untuk bersama-sama menjayakan kempen belia menentang keganasan, menganjurkan program kesedaran dan bina diri, mempelajari ilmu agama daripada sumber yang betul dan dipercayai, serta membangunkan sebuah rantau ASEAN yang aman, tenteram dan sifar keganasan.

Tambah Nur Aisyah, AYLF bersedia untuk bekerjasama dengan badan-badan antarabangsa, agensi kerajaan, badan bukan kerajaan (NGO), institut pengajian tinggi dan sekolah dalam menjayakan kempen belia menentang keganasan.

Diskusi Meja Bulat tersebut menampilkan Prof. Dr. Abdul Razak Ahmad, Dr. Maszlee Malik, Ahmad El Muhammady dan Dr. H. Arya Sandhiyudha sebagai pembentang.


Nilai ilmu dalam perjuangan

Di hadapan kakitangan IKRAM, beliau mengisahkan bagaimana ketegasan sultanul ‘ulama, Syeikh ‘Izzuddin bin Abdussalam sehingga pemerintah tunduk mengikut hukum syarak.

“Justeru, pandangan sebahagian ulama, kekuatan itu terdapat pada ilmu, bukan pada kuasa.”

Tambah beliau lagi, orang boleh mengikut ulama kerana ilmunya serta berani mendisiplinkan pemerintah, menjadikan pemerintah takut kepada ulama kerana ilmu dan ketegasannya.

“Sepatutnya kita perlu mengambil kaedah demikian. Ulama dahulu sentiasa bersedia, ada keberanian berhadapan dengan pemerintah, walaupun mereka tahu impaknya ia syahid (dibunuh).”

Menurutnya, ini berlaku dalam sejarah Islam seperti yang terjadi antara pemerintah dan Sa’id bin Musayyab, seorang tabiin yang amat faqih.

“Selama 40 tahun beliau solat jemaah sentiasa istiqamah di saf depan. Boleh ke kita macam tu?” soal Dr Parid kepada kakitangan IKRAM.

Tambahnya, Sa’id bin Musayyab menolak pelawaan Khalifah Abdul Malik bin Marwan yang ingin mengahwinkan anak lelakinya dengan puterinya. Sa’id lantas mengahwinkan anaknya dengan muridnya.

“Tanda sayang aku, aku hubungkan anak aku dengan orang yang akan memimpinnya ke akhirat,” ujar beliau menyampaikan ketegasan Sa’id bin Musayyab.

Tegas Dr Parid lagi, itulah nilai yang dipegang oleh Sa’id bin Musayyab yang mendahulukan akhirat.

Akhirat itu lebih baik daripada dunia, itulah yang dipegang oleh ulama-ulama terdahulu hinggakan kesannya memalukan khalifah.

“Jadi khalifah menghukumnya, kerana tidak menghormati pemimpin. Dirinya diarak keliling bandar, dengan pakaian biasa bukan pakaian jubah dan serban. Beliau dimalukan sebegitu.”

Jawapan Sa’id bin Musayyab ketika diarak, “Aku diarak sehari dua cuma. Tapi anak aku itu sampai ke akhirat.”

“Inilah contoh masyhur, ulama yang berpegang kepada nilai hidup yang dikehendaki agama.”

Menurut Dr Parid lagi, kita perlu memiliki nilai hidup dan perlu pegang segala itu dengan teguh dan kemas.

“Itulah yang akan membawa kita ke kiri dan ke kanan. Itulah kandungan daripada Islam. Jadi, kita kena beredar mengikut peredaran Islam. Jika Islam menyarankan ke kanan, ke kananlah kita, jika Islam menyarankan ke kiri, ke kirilah kita, jika Islam ke depan, ke depanlah kita, jika Islam menyarankan ke belakang, ke belakanglah kita. Jika minta kita berundur, maka berundurlah kita.”

Dalam pada itu jelasnya, berundurnya itu bukan kerana takut, tetapi itulah pusarannya.

“Jadi, kita kena ikut pusarannya itu. Dan apa yang akan memandu kita adalah nilai-nilai hidup tadi.”

Dalam perkembangan berkaitan, beliau turut membawa kisah Syeikh Abdul Qadir al-Jailani, yang ditawarkan syaitan hadir dalam bentuk cahaya, yang menyeru agar tidak perlu beribadat kerana sudah sampai makam yang tinggi.

Sambung Dr Parid, oleh kerana beliau faham dan dipandu oleh ilmunya, maka beliau menjawab: “Berambuslah makhluk yang hina! Sebenarnya engkau syaitan yang direjam. Jika diangkat tanggungjawab itu, sudah tentu telah diangkat daripada penghulu segala Rasul-Rasul, Muhammad SAW.”

Beliau menegaskan lagi, perumpamaan orang alim dengan orang yang abid menurut hadis, seperti kedudukan baginda SAW dengan kedudukan sahabatnya yang paling bawah. Nilai ilmu itu lebih penting dan utama.

“Apabila seseorang itu tiada ilmu, ibadatnya kuat. Namun kadang-kadang, ia boleh membawa kepada kepercayaan khurafat.”

Dalam penyampaian Amanat tersebut Dr Parid berkata, nilai-nilai kehidupan ini adalah apa sahaja yang dianjurkan oleh Islam dan perkara yang maaruf, antaranya menegakkan kebenaran, menegakkan keadilan dan menegakkan kemuliaan.

“Jadi, manusia ini perlu hidup dengan memiliki akhlak-akhlak yang mulia sebagaimana contoh, menolong orang, tidak menganiaya orang, menghormati orang tua. Jadi kita perlu menjadikan ia sebagai budaya hidup.”

Tambah beliau, sebagaimana Nabi SAW pernah bersabda yang maksudnya, akan sentiasa ada dalam kalangan umatku yang memperjuangkan kebenaran. Inilah nilai Islam. Segala ini perlu ditanam, dididik dan diasuh.

“Tiga jenis ikatan yang mengikat kita adalah ikatan akidah dan iman, ikatan ukhuwah dan ikatan jihad. Kita bergerak berdasarkan susunan yang telah dilakukan oleh pejabat kita dan berdasarkan ikatan ini, kita perlu beramal berdasarkan saling melengkapi antara satu sama lain,” jelas Dr Parid lagi.

Pengangkatan keseluruhan bahagian ini menurutnya, perlu saling sempurna menyempurnakan.

“Islam perlu diangkat, didukung sepenuhnya dalam bentuk yang seharusnya sebagaimana peribadi Muslim perlu menggambarkan dirinya sebagai Muslim dalam bentuk yang sempurna.”

Beliau menegaskan, sebagaimana Allah SWT tidak mewafatkan Nabi sehingga Nabi SAW menyempurnakan agama dengan sempurna.

“Jadi, kitalah yang perlu memikul mesej yang sempurna ini dengan sepenuhnya,” pesan beliau.

Setiap bulan, Badan Kakitangan Ibu Pejabat IKRAM (BAKIM) menganjurkan majlis Amanat Presiden bertujuan memberi peluang kepada kakitangan mendengar pesanan dan nasihat daripada Presiden.

Turut menyertai majlis ini ialah para kakitangan MyCARE, IKRAM MUSLEH dan i-Bantu.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bela al-Quds, MyCARE di pentas antarabangsa

Pengerusi MyCARE, Pof. Madya Dr Hafidzi Mohd Noor merupakan pembentang tunggal dari Asia Timur yang menjelaskan usaha-usaha MyCARE bagi membaik pulih Baitul Maqdis dalam forum antarabangsa yang bernaung di bawah Pejabat Presiden Turki, Recep Tayyip Erdogan itu.

“Antara kriteria pemilihan adalah kerana sumbangan melalui MyCARE dikategorikan sebagai sumbangan terbesar daripada NGO Malaysia terhadap usaha-usaha untuk memartabatkan Baitul Maqdis terutamanya Masjid al-Aqsa,” ujar MyCARE.

Menurutnya, pengiktirafan ini dipersembahkan untuk rakyat Malaysia yang sentiasa menyokong usaha-usaha kemanusiaan terutamanya dalam memperjuangkan bumi Palestin.

Dalam forum tersebut, Dr Hafidzi berkongsi usaha-usaha yang dilakukan MyCARE sejak 2015 untuk membela al-Quds melalui agensinya, Aqsa Syarif dan Rose2Rose dengan bantuan dianggarkan berjumlah RM1.6 juta (USD400,000).

Tambah beliau, bantuan tersebut termasuklah membayar gaji guru-guru Masjid al-Aqsa, memperkasakan pusat komuniti wanita, latihan kewartawanan wanita, bantuan makanan dan bantuan keluarga miskin.

Tegasnya, Malaysia sentiasa komited berjuang membela Palestin dan Baitul Maqdis khususnya dan akan meneruskan usaha tersebut sehingga pembebasan tanah suci itu daripada penjajahan Zionis.

Dalam perkembangan yang berkaitan, Dr Hafidzi turut berpeluang menghadiahkan sendiri buku foto Women’s Boat to Gaza (WBG) kepada Perdana Menteri Turki, Binali Yildirim.

“Dapat juga saya merakamkan detik bersejarah ini. Dengan kawalan yang ketat, permintaan izin kami untuk menghadiahkan buku ini diperkenankan oleh pegawai-pegawai pengiringnya,” ujar Puan Zuraidah Kornain, isteri beliau melalui status facebooknya.

International Forum on Al-Quds Waqfs adalah satu forum antarabangsa bertujuan untuk memperjuangkan wakaf di bawah satu matlamat yang sama, berkongsi usaha-usaha kemanusiaan yang sedang dijalankan dan merancang membina semula Baitul Maqdis secara efektif dan sistematik.


Jatuh cinta dengan solat dhuha

“Sebab yang pertama adalah bila tengok ayah saya balik kerja, saya tengok dia letih.”

“Dari situ, timbul kesedaran yang ayah saya bekerja keras mencari rezeki untuk keluarga,” kata beliau yang meyakini solat dhuha dapat membuka pintu rezeki.

Konsisten solat dhuha di musolla sekolah hampir setiap pagi sebelum sesi persekolahan bermula, beliau turut didorong oleh salah seorang rakan beliau yang terlebih dahulu berbuat demikian.

“Mula-mula tu rasa susah, rasa tak ikhlas. Tapi lama-lama buat, insya-Allah, rasa susah tu hilang. Buat sahaja dahulu,” pesan akhir beliau yang memberi inspirasi supaya rakan-rakan yang lain turut rajin menunaikan solat dhuha.

Perkara ini dikongsikan ketika sesi ‘Why Am I Here?’ dalam program Konvensyen Tahunan SMSAAB (KONTAS 2017) yang telah berlangsung pada 6-8 November lalu di Dewan Cempaka Kompleks PKNS Bangi.

Program yang bertemakan ‘Pengalaman Mendewasakan’ itu disertai seramai 254 orang yang terdiri daripada pelajar Tingkatan 1, 2 dan 3.

‘Bedah Movie’, sesi dialog bersama Mudir, Penolong Kanan dan Kaunselor ‘Tanyalah Ayahanda dan Bonda’, dan projek khidmat masyarakat ‘Ready For Take.. and Action!’ adalah antara aktiviti-aktiviti menarik yang diadakan.

Para peserta diterapkan dengan nilai mengutamakan solat, kebersihan tanggungjawab bersama dan saling hormat-menghormati sepanjang program tersebut berlangsung.

Selain untuk memupuk keyakinan dan jati diri peserta, program ini juga diharapkan dapat memupuk rasa izzah (bangga) sebagai Muslim dan juga sebagai pelajar SMSAAB.

Menariknya, program ini digerakkan oleh para murabbi yang dalam kesibukan membuat persiapan akhir tahun dan juga alumni FASA (Former Al-Amin Bangi Student) yang mengorbankan masa cuti mereka untuk adik-adik.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


The Penthouse – Selaksa realiti dalam fantasi

Drama Korea, The Penthouse yang telah mula ditayangkan sejak bulan Oktober 2020 yang lalu ternyata memberi impak dahsyat kepada seluruh dunia.

Drama tersebut yang sarat dengan tragedi dan kekejaman yang di luar imaginasi menjadi fenomena bukan sahaja di negara asalnya, Korea, tetapi juga di semua negara yang menayangkan drama tersebut.

Bermula daripada isu memalsukan keputusan peperiksaan anak-anak kesayangan watak-watak drama tersebut, sehingga kepada membunuh manusia lain demi mengaut harta, kelihatan seperti tidak ada suatu kejahatan sekalipun yang mereka ini tidak sanggup lakukan.

Selain daripada penceritaan drama tersebut yang sungguh menggiurkan, pastinya persoalan yang perlu setiap penonton persoalkan adalah sama ada kekejaman setara itu benar-benar berlaku di dunia realiti sekarang.

Musim pertama bersandarkan kepada tragedi kematian seorang pelajar sekolah yang dibunuh dan sekumpulan golongan bangsawan yang cuba menyembunyikan kematiannya daripada pengetahuan umum.

Demi menjaga nilai hartanah mereka, setiap daripada mereka bersetuju serta-merta untuk bekerjasama mencuci darah pelajar tersebut, mengalihkan mayatnya dan mementaskan kawasan kejadian yang baharu.

Bagaimana sekiranya hanya seorang dua daripada mereka bersikap tegas dan menolak perbuatan tersebut sekeras-kerasnya? Mungkinkah kejadian permulaan itu membesar kepada kejahatan dan kekejaman yang lebih besar pada lewat musim tayangan drama tersebut?

Atau mungkin kejadian itu akan berakhir di situ tanpa perlu memburukkan keadaan? Tetapi bermotifkan kekayaan dan kepentingan masing-masing, mereka laju sahaja menutup pekung di dada tanpa mempertimbangkan kesan negatif yang lebih besar pada masa hadapan.

Setiap manusia di dalam dunia yang luas ini mempunyai kepentingan, keinginan dan keperluan masing-masing. Walau bagaimanapun, apa yang membezakan seorang daripada seorang yang lain adalah cara dan kaedah yang digunakan bagi memenuhi keperluan dan kemahuan mereka.

Semudah-mudah kemahuan asas untuk mengisi perut, ada yang memilih untuk kais pagi makan pagi, kais petang makan petang demi sesuap nasi, ada juga yang memilih untuk berkawan rapat dengan seseorang yang boleh memberinya makanan, dan pastinya ada juga yang memilih untuk mengambil tanpa izin, atau mencuri, makanan kepunyaaan orang lain.

Bagaimana pula untuk memenuhi keinginan yang lebih besar seperti nafsu terhadap timbunan harta, kuasa mutlak dan deretan pak turut yang setia?

Saban hari, saban minggu, dada-dada akhbar dipenuhi ratusan berita berkenaan tangkapan rasuah, jenayah yang disenyapkan dan kemudiannya terbongkar, dakwaan agensi percukaian berkenaan status kewangan yang meragukan dan berbagai-bagai perihal jelik lagi. Siapa yang menumbuk rusuk dan siapa yang akhirnya tercedera?

Tidak perlu asyik berpusing sekitar watak utama, cukup sekadar kita mengambil iktibar daripada watak sampingan Kang Ma Ri yang sanggup menjual hartanya, jiwanya dan kesetiaannya demi memastikan anaknya dapat memasuki sebuah sekolah berprestij, sedangkan sebenarnya anaknya tidak mempunyai kelayakan yang sewajarnya.

Jika zalim itu didefinisikan sebagai tidak meletakkan sesuatu di tempat selayaknya, tidakkah Kang Ma Ri itu telah berlaku zalim dengan menempatkan anaknya di tempat yang tidak layak didudukinya di samping menidakkan tempat seorang pelajar lain yang lebih layak?

Bersama segunung hadiah dan wang yang diselitkan olehnya kepada Pengetua Sekolah yang menguruskan proses kemasukan tersebut, seorang ibu tanpa sedar telah menjual maruah dan harga dirinya demi anaknya.

Bagaimana tauladan yang cuba ibu ini tonjolkan kepada anaknya? Bagaimana masa hadapan anak yang ibu ini bayangkan dalam imaginasinya jika langkah permulaannya sudah tercemar sebegitu teruk?

Akibat daripada lambakan ibu bapa yang berperangai sedemikian, wujudlah Pengetua Sekolah yang semakin hari semakin besar kepala sehingga menganggap dirinya kebal daripada segala undang-undang dan peraturan kehidupan dek kerana deretan pak turut yang sanggup berbuat apa-apa sahaja deminya. Sifatnya manusia, apabila terlalu tinggi diangkat melangit, semakin lupa akan tanah yang diinjaknya.

Ya, pasti ada kisah yang lebih kritikal digambarkan dalam drama The Penthouse, seperti Joo Dan Tae yang menghadiahkan patung-patung katak yang diperbuat daripada emas tulen kepada guru sekolah anaknya bagi menutup sikap anak perempuannya yang merupakan seorang kaki buli.

Tidak lupa juga Cheon Seo Jin yang sanggup menjanjikan pangkat tinggi kepada seorang guru muzik untuk merosakkan uji bakat seorang pelajar miskin demi membolehkan anaknya sendiri mengalahkan pelajar tersebut. Belum lagi tragedi bunuh-membunuh yang lebih dahsyat atas nama pangkat, harta, nama dan kekayaan.

Baik atas gadaian remeh seperti memberi hadiah ringkas kepada seorang rakan agar rakan tersebut boleh membantu mendapatkan beberapa tempat kosong di restorannya, atau gadaian yang jauh lebih bernilai seperti timbunan jongkong emas dan wang kertas demi memenangi pilihan raya untuk dilantik sebagai kepala sesebuah negara, tidak akan ada matlamat yang mampu menghalalkan cara.

Jika hanya sang penerima boleh berkata “Tidak” dengan tegas kepada si pemberi, atau sang pemberi berkata “Jangan” sekeras-kerasnya kepada dirinya sendiri, dunia ini pasti akan menjadi lebih baik dan adil bagi setiap penghuninya.

Pastinya setiap perbuatan adalah cerminan kepada keadaan hati pelakunya dan pastinya suatu kejahatan akan membawa kepada kejahatan yang lebih besar pada masa hadapan.

Mungkin ada yang menganggap kekejaman, kejahatan dan tragedi yang digambarkan dalam kisah The Penthouse tersebut adalah imaginasi berlebihan penulis yang tak mungkin berlaku di dunia sebenar, tapi mana mungkin pokok melambai jika tiada angin yang menghembusnya. Karya penulis tersebut tidak mungkin hadir tanpa insiden yang memberi inspirasi kepadanya.

Jangan sampai perbuatan zalim dan khianat ini menjadi barah yang tidak boleh diubati dalam masyarakat kita.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Guru tolak vaksinasi, apa kesudahannya?

Sekolah bakal dibuka secara berperingkat bermula Oktober ini. Majoriti anak-anak dan ibu bapa menyambut baik pengumuman yang dibuat oleh Menteri Kanan Pendidikan, Datuk Dr Radzi Jidin baru-baru ini.

Namun, tidak terkecuali terdapat juga kegusaran dalam kalangan mereka berikutan kes Covid-19 yang masih belum turun kepada angka yang lebih kecil.

Begitu juga melihat kepada angka sekitar 2,000 orang guru yang enggan divaksinasi, pelbagai komentar diberikan oleh golongan pendidik mahupun masyarakat.

Kerana vaksin, telah ramai pekerja swasta diberhentikan. Tidak terkecuali kakitangan kerajaan seperti tentera pun dikenakan tindakan angkara menolak untuk divaksin.

Boleh jadi, inilah usaha untuk menghindarkan diri daripada terkena jangkitan virus yang masih menular ini. Dan kita ikutilah agar dapat kembali hidup seperti biasa sebelum kehadiran pandemik yang melanda dunia ini.

Realitinya, sudah sampai masanya Kementerian Pendidikan Malaysia (KPM) perlu bertegas dengan arahan dan keputusan untuk kepentingan ramai.

Pada satu sisi, golongan yang menolak ini seakan mementingkan diri. Pada sisi yang lain, mereka dilihat punya prinsip kerana mempertahankan hujah mereka untuk tidak divaksin.

Namun, mendepani skop yang lebih besar dan luas, guru-guru yang menolak untuk divaksin walau apa pun alasannya, mereka perlu mempertimbangkan agar menerima arahan yang ditentukan oleh KPM dalam usaha bersama menangani virus yang melanda ini.

Kewajipan vaksinasi yang tidak ada dalam akta dan undang-undang juga menjadi hujah segelintir mereka yang menolaknya.

Komentar daripada Daeng Tuasek menerusi Facebook barangkali ada rasionalnya iaitu, “Dicadangkan guru-guru tersebut (yang menolak vaksinasi) ditempatkan di sekolah dalam hospital.”

Logiknya dilihat daripada sudut kekentalan dan imunisasi guru itu sendiri. Walau ia sesuatu yang mencabar, apalagi di hospital, menjadi penempatan untuk orang sakit menerima rawatan, pendek kata, banyak terdapat kuman dan bakteria.

Adakah guru itu mampu mengawal diri mereka?

Komentar seorang pengguna Facebook menggunakan nama Astalavista Bravo pula, “Kalau kena tukar negeri. Tak ke sama je? Masuk sekolah juga. Tapi sekolah yang lain.”

Ia merujuk kepada kenyataan Datuk Dr Radzi bahawa KPM sedang melihat cara untuk membawa keluar guru-guru yang tidak mahu divaksinasi dan antara penyelesaiannya ialah melakukan pertukaran tempat mengajar.

Guru yang menolak vaksinasi Covid-19 mungkin ditukar jika tindakan mereka menyebabkan proses pengajaran dan pembelajaran (PdP) murid terjejas.

Dalam respons yang lain, Siti Eshah Syed Osman memberikan komentarnya, “Setuju sangat. Kenapa nak membahayakan nyawa orang lain atas ego, kedegilan dan sikap mementingkan diri sendiri. Ada otak letak di mana?”

Tidak terkecuali terdapat juga maklum balas negatif dengan cadangan ini.

Akan tetapi, wajarkah tindakan dikenakan kepada guru yang tidak mahu divaksinasi?

Menurut Pensyarah Kanan, Kluster Pendidikan dan Sains Sosial, Open University Malaysia (CESS OUM), Dr Hamidah Mat:

“Dalam pengurusan, penyelesaian kepada sesuatu isu perlu melihat secara setiap dimensi masalah dan situasi secara terperinci terutamanya jika melibatkan kebajikan orang ramai, apatah lagi jika mereka ialah golongan yang sangat-sangat perlu dijaga seperti kanak-kanak mahupun remaja yang merupakan aset penting dalam negara.”

Menurutnya, guru yang enggan divaksinasi bukan sahaja membahayakan diri mereka dan keluarga tetapi murid-murid yang menjadi “pelanggan” utama mereka.

Ketika ditanya mengenai guru yang menolak vaksinasi sebagaimana KPM nyatakan akan menukarkan tempat mengajar mereka, beliau berkata:

“Ugutan untuk tukar sekolah, adakah ini akan menyelesaikan masalah sebenar iaitu untuk menamatkan wabak Covid-19?”

Sekiranya guru ditukar ke sekolah lain, mereka tetap menjadi ‘ancaman’ di sekolah baharu tersebut.
“Ugutan ini seolah-olah keputusan tidak masak untuk menyelesaikan masalah.”

Dalam pada itu, beliau menyarankan agar KPM berbincang dari ‘hati ke hati’ dengan guru-guru yang masih belum mengambil vaksin itu.

“Walaupun vaksin ialah pilihan dan hak peribadi, tetapi ia melibatkan kebajikan dan kemaslahatan orang lain terutamanya golongan murid-murid,” tegasnya sambil menambah bahawa vaksinasi sewajarnya dianggap sebagai pelengkap kepada etika dan profesionalisme bagi kerjaya perguruan.

Realitinya, guru yang benar-benar menjiwai roh pendidikan seharusnya memikirkan bahawa kebajikan dan keselamatan murid-muridnya bergantung juga kepada tindakannya.

Seorang guru sekolah kebangsaan bernama Muhammad ketika ditanya memberikan maklum balasnya:

“Walau hakikat yang tidak dapat dinafikan, vaksin adalah suatu pilihan, akan tetapi, ia perlu diambil oleh setiap kita sebagai guru bagi membantu membendung virus yang bermaharajalela ini.”

Beliau juga berharap guru-guru yang belum mengambil vaksin itu bersikap terbuka dan saling memudahkan dengan memberikan kerjasama agar kelangsungan pembelajaran di sekolah dapat dijalankan seperti biasa tanpa gangguan.

“Walau apa pun alasan yang kita ada, jika dapat memudahkan kita meneruskan mengajar di sekolah, moga itulah yang lebih baik untuk kita semua, insya-Allah,” jelasnya lagi.

Beliau turut menyuarakan jika terdapat pendekatan lain yang lebih matang untuk KPM menyelesaikan masalah guru yang enggan divaksinasi ini demi sebuah solusi yang holistik.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Suri rumah profesion membangun ummah

Jabatan Perangkaan Negara pada tahun 2019 merekodkan, enrolmen kasar wanita melebihi lelaki di institut pengajian tinggi, namun penyertaan mereka dalam bidang pekerjaan profesional adalah rendah.

Dalam satu kajian yang dibuat oleh Rahim (2015), wanita berpendidikan tinggi telah memilih untuk meninggalkan kerjaya atau tidak bekerja dengan tujuan menjadi suri rumah sepenuh masa untuk memberi penumpuan kepada anak-anak dan keluarga.

Akan tetapi suatu hakikat yang perlu diterima, golongan suri rumah ini sering kali dianggap tidak produktif, tidak berkembang malah tidak menyumbang kepada masyarakat.

Persepsi ini selari dengan apa yang disebutkan oleh Shah (2010) bahawa pekerjaan yang produktif  hanya dinilai dengan pekerjaan yang menghasilkan bayaran.

Justeru, tugasan yang dilakukan oleh suri rumah di rumah secara percuma tidak dikira sebagai pekerjaan. Disebabkan ianya tidak membawa pulangan kewangan, lantas ianya dipandang sepi oleh masyarakat.

Puan Siti Nadzrah Sheh Omar penulis buku berjudul ‘Suri Rumah Profesional’ yang mesra dengan panggilan Ummi, salah seorang penceramah program Konvensyen Suri 2020 yang dijalankan dalam talian anjuran Persatuan Suri Rumah Rahmah Malaysia (SRR) pada 17 Oktober 2020  menyatakan, keputusan yang dibuat untuk bergelar seorang suri rumah sepenuh masa  bukan perkara yang mudah.

Ini adalah kerana konotasi “Belajar tinggi-tinggi, ada ijazah tapi jadi suri rumah” adalah suatu momokan yang sering kali diulang dan menjadi gangguan emosi buat wanita yang bergelar suri rumah.

Arus modenisasi dan pembangunan telah mencipta paradigma bahawa wanita berpendidikan tinggi perlu bersama-sama dengan lelaki membina kerjaya bagi membangunkan ekonomi negara (Rahim, 2016).

Namun bagi Ummi yang merupakan graduan bidang perakaunan daripada salah sebuah universiti di Kanada berkata, tindakan  menjadi suri rumah sepenuh masa diambil adalah untuk membina ikatan yang utuh bersama anak-anak.

Ummi menambah, ikatan yang kuat dengan anak-anak membolehkan seorang ibu mengenali anak-anaknya secara mendalam dan memahami sepenuhnya karektor mereka.

Beliau telah berjaya mendidik lima cahaya matanya menghafaz 30 juzuk al-Quran seterusnya menggalas jawatan profesional seperti doktor, pengarah urusan syarikat dan peguam.  Mereka ini digelar professional huffaz.

Berikutan situasi anak-anak yang mempunyai lebih banyak masa di rumah di kala dunia sedang dilanda pandemik COVID-19 sekarang ini, peranan ibu suri rumah dilihat lebih penting.

Menurut sebuah artikel yang diterbitkan oleh UNICEF pada April 2020, penumpuan yang lama dalam talian akan mendatangkan kemudaratan.

Justeru, keberadaan suri rumah bersama anak-anak di rumah dapat memantau dan mengawal faktor risiko itu dari berlaku. Di samping itu, wanita berpendidikan tinggi sebagai suri rumah mempunyai kelebihan dalam membantu anak-anak mengikuti pembelajaran secara dalam talian dari rumah.

Keupayaan seorang suri rumah yang berpelajaran dapat menjadi pembimbing kepada pemahaman silibus pembelajaran yang semakin tinggi tahapnya di samping mengendalikan aplikasi moden pembelajaran secara dalam talian pada masa kini.

Justeru, berikutan keadaan ekonomi yang meruncing kini sehingga menyebabkan wanita berkerjaya hilang kerjaya, ini bukanlah pengakhiran bagi dunia kerjaya mereka. Ini adalah peluang bagi wanita sebagai ibu untuk kembali memainkan  peranan sepenuhnya di rumah.

Wanita sebagai suri rumah berpeluang menambah kemahiran diri seperti kemahiran mengurus emosi dan masa, kemahiran keibubapaan dan kemahiran lain yang boleh menjana pendapatan dari rumah.

Di negara membangun seperti Jepun dan Australia, peranan wanita berpendidikan tinggi sebagai suri rumah bukanlah perkara yang pelik atau asing. Kazumi (2002) menyatakan profesion suri rumah telah terbukti menjadi aspek utama pemodenan masyarakat Jepun dan struktur sosialnya.

Seterusnya Puan Siti Nadzrah berpendapat, masyarakat haruslah menyokong dan mendorong keputusan wanita yang sanggup meninggalkan kepuasan berkerjaya serta dunia penuh gaya dan glamor yang pada akhirnya memilih suri rumah sebagai kerjaya kerana ianya adalah suatu tanggungjawab yang besar dalam pembangunan aset ummah.

Mereka berganding bahu bersama para guru dan pensyarah melahirkan insan hebat untuk memimpin masyarakat pada masa hadapan. Seharusnya golongan suri rumah diberi pengiktirafan yang sewajarnya, bukan diperleceh dan diperlekeh.

Sependapat dengan Puan Siti Nadzrah, Ustazah Asma’ Harun yang juga penceramah dalam program Konvensyen Suri 2020 menyatakan, “Suri rumah adalah suri ummah (masyarakat).”

Beliau menekankan bahawa suri rumah yang memberi komitmen terbaik kepada keluarga dan anak-anak sedang memberi yang terbaik untuk ummah. Tambah beliau lagi, ummah yang terbaik bermula daripada sebuah rumah tangga yang diterajui oleh ibu yang baik.

Berbalik kepada stigma masyarakat yang sering kali mengungkapkan “Ada ijazah tapi jadi suri rumah”, Ustazah Asma’ menjelaskan kehebatan seorang anak akan terpancar daripada kehebatan seorang ibu.

Ilmu yang dituntut oleh seorang ibu semasa di menara gading dimanfaatkan sepenuhnya untuk mendidik anak-anak generasi rabbani yang berilmu dan berkualiti. Ilmu yang diperolehi bukanlah semata-mata untuk membina kerjaya, bahkan sebagai bekal untuk menjadi pendidik kepada anak bangsa.

Nomaguchi (2020) menegaskan bahawa tugasan keibubapaan ini adalah sangat sukar. Diharap, dengan latar belakang pendidikan yang tinggi, tugas yang memerlukan skil dan latihan ini akan menjadi lebih mudah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


RUU Kesalahan Seksual Kanak-kanak Dibentang di Dewan Rakyat

KUALA LUMPUR – Rang Undang-Undang Kesalahan-Kesalahan Seksual Terhadap Kanak-Kanak (Pindaan) 2023 yang bertujuan memberikan perlindungan lebih jitu dan menyeluruh kepada kanak-kanak, dibentang untuk kali pertama di Dewan Rakyat hari ini.

Ia dibentangkan Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said.

Rang Undang-Undang Kesalahan-Kesalahan Seksual Terhadap Kanak-Kanak (Pindaan) 2023 antara lain menetapkan hukuman penjara tidak lebih 20 tahun dan boleh didenda sehingga RM50,000 bagi kesalahan melibatkan persembahan seksual kanak-kanak.

Antara kesalahan itu termasuk membuatkan atau menyebabkan kanak-kanak melakukan persembahan seksual; turut serta, sama ada sebagai peserta atau penonton dalam persembahan seksual; mengiklankan, mempromosikan atau memudahkan persembahan seksual; serta menerima apa-apa manfaat, termasuk kewangan daripada persembahan seksual tersebut.

Menurut rang undang-undang itu, ‘persembahan seksual’ bermaksud apa-apa perlakuan seksual secara terang-terangan yang dipersembahkan di hadapan seorang penonton atau lebih, termasuk yang dirakam atau dihantar keseluruhannya atau sebahagiannya, melalui apa-apa cara termasuk tetapi tidak terhad kepada cara elektronik, mekanikal, digital, optik atau magnetik, atau gabungan apa-apa cara.

Selain itu, bagi perkara melibatkan pemerasan seksual kanak-kanak seperti mengugut melakukan aktiviti bersifat seksual, mengugut mereka untuk berkongsi apa-apa gambaran sama ada dalam bentuk visual, audio atau bertulis, individu berkenaan boleh dihukum penjara tidak melebihi 10 tahun jika disabitkan.

Rang undang-undang itu turut menyatakan perintah bagi pembayaran pampasan kepada mangsa kanak-kanak yang mana jumlah wang ditetapkan oleh mahkamah berdasarkan kecederaan yang dialami mangsa.

Selain itu, Azalina turut membentangkan Rang Undang-Undang Keterangan Saksi Kanak-Kanak (Pindaan) 2023, yang bertujuan menambah baik perlindungan terhadap saksi kanak-kanak dengan menaikkan umur saksi kanak-kanak daripada 16 tahun kepada 18 tahun.

Ia bertujuan memasukkan peruntukan yang membolehkan mahkamah melarang apa-apa soalan tidak wajar kepada saksi kanak-kanak semasa pendengaran khas seperti yang bersifat memperdayakan atau mengelirukan, menghina, menakut-nakutkan, mengaibkan, mengganggu, menggusarkan, menyinggung, menindas atau mengulang secara tidak perlu.

Menurut rang undang-undang itu, seseorang saksi kanak-kanak semasa pendengaran khas boleh memberikan keterangan dengan cara mengadakan suatu pengadang di antara kanak-kanak itu dengan tertuduh atau kanak-kanak yang dipertuduh atas mana-mana kesalahan atau dengan cara rangkaian secara langsung atau gabungan kedua-duanya.

Azalina memaklumkan bacaan kali kedua untuk Rang Undang-Undang Kesalahan-Kesalahan Seksual Terhadap Kanak-Kanak (Pindaan) 2023 dan Rang Undang-Undang Keterangan Saksi Kanak-Kanak (Pindaan) 2023 juga diadakan pada mesyuarat kali ini.


CSO Mampu Berperanan Efektif Membina Negara – Presiden IKRAM

KUALA LUMPUR – Pertubuhan masyarakat madani (CSO) mampu berperanan secara efektif dalam membina negara melalui advokasi dan mempengaruhi polisi negara.

“Apa yang kita perlukan ialah ‘mindset’ yang strategik, bidang fokus, kekuatan yang ada dan bagaimana kita harus merangka apa yang kita ingin sampaikan kepada kerajaan dan sebagainya,” kata Presiden Pertubuhan IKRAM Malaysia (IKRAM), Hj Badlishah Sham Baharin.

Beliau berkata demikian ketika menjadi ahli panel bagi forum bertajuk ‘Effective Role of CSOs in Nation Building 2.0 – Fringe Players or Partners?’ di ISTAC-IIUM pada Jumaat.

Tambahnya, CSO juga perlu melakukan kajian yang berkualiti tentang sesuatu isu dan disokong oleh data.

“Kita tidak boleh bercakap secara umum atau luaran lagi. Kita perlu ketengahkan polisi atau cadangan tetapi disokong dengan kajian berkualiti dan data,” tambahnya.

Selain itu jelasnya, CSO perlu menunjukkan bukti sesuatu konsep yang ingin dilaksanakan.

“Kita perlu lakukan uji polisi cadangan di peringkat bawahan. Kami (IKRAM) mempunyai cawangan negeri dan sebagainya, juga sekolah-sekolah supaya ujian dapat dilakukan,” ujarnya.

Menurut Hj Badlishah, satu lagi faktor penting yang CSO perlukan ialah kolaborasi strategik dengan pihak-pihak lain dalam menjayakan peranan membina negara.

“Kita tidak melakukannya sendiri. IKRAM juga tidak mampu lakukan sendirian walaupun ia salah satu pertubuhan Islam terbesar negara.”

“Kerja-kerja membina negara ini terlalu banyak untuk berkhidmat kepada masyarakat, oleh sebab itu kami lakukan perkongsian dan kerjasama dengan CSO-CSO dan institusi lain.”

Beliau turut berkongsi bagaimana pada tahun lalu IKRAM memanfaatkan kira-kira RM1 juta tajaan Yayasan Hasanah dalam menjayakan program Ibu Bapa Memastikan Peningkatan Akademik Anak (IMPAK).

Program IMPAK mensasarkan untuk membimbing ibu bapa agar mampu memantau dan memastikan proses pembelajaran anak-anak yang lebih baik di rumah, di samping meningkatkan sahsiah mereka.

“Namun, kita mesti ada ‘track record’ yang baik dalam melaksanakannya supaya penaja berasa yakin dengan kemampuan kita berkhidmat untuk masyarakat,” katanya lagi.

Jelasnya, sumbangan dan tajaan boleh datang daripada pelbagai sumber.

“Jika kita ada ‘track record’ yang baik, orang akan datang kepada kita (untuk menaja).”

Selain IMPAK, menurut Hj Badlishah, IKRAM juga menganjurkan beberapa program kolaborasi seperti Sambutan Bulan Kebangsaan (SBK) anjuran bersama Kementerian Perpaduan Negara dengan kerjasama 20 buah NGO, serta Sambutan Bulan Keluarga Kebangsaan (SBKK) dengan kerjasama Lembaga Penduduk dan Pembangunan Keluarga Negara (LPPKN).

Tambahnya, IKRAM turut dijemput oleh Kementerian Pembangunan Wanita, Keluarga dan Masyarakat (KPWKM) untuk memberikan input bagi penambahbaikan Dasar Keluarga Negara.

Manakala institusi pendidikannya iaitu IKRAM MUSLEH turut bekerjasama dengan Lembaga Peperiksaan Malaysia KPM dalam bidang pentaksiran pendidikan.

Hasil idea sistem pentaksiran International Quality Range Assessment (IQRA) yang dibangunkan IKRAM MUSLEH, kedua-dua pihak bersetuju untuk membangunkan projek National Quality Range Assessment.

Forum ‘Effective Role of CSOs in Nation Building 2.0 – Fringe Players or Partners?’ dianjurkan oleh ISTAC-IIUM dengan kerjasama Allied Coordinating Committee of Islamic NGOs (ACCIN) dan IKRAM.

Ucaptama disampaikan oleh Dekan ISTAC-IIUM, Prof. Dr Abdelaziz Berghout, diikuti dengan forum yang dipengerusikan oleh Prof. Madya Dr Danial Mohd Yusof dan diskusi berkumpulan.

Selain Hj Badlishah, tiga ahli panel lain dalam forum ini ialah Siti Fadilah Mohd Hood (Islamic Relief Malaysia), Dr Sharifah Nursyahidah (UKM) dan Mr. Eddin Khoo (ISIS Malaysia & PUSAKA).

Turut hadir menyampaikan ucapan aluan CEO ACCIN, Ir. Hj Mohd Jamaludin Shamsudin dan Setiausaha Agung IKRAM, Hj Shahrul Aman Mohd Saari.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perpaduan: IKRAM Terima Kunjungan Huazong, Teroka Kerjasama

SERI KEMBANGAN – Buat julung kalinya Pertubuhan IKRAM Malaysia (IKRAM) menerima kunjungan hormat daripada Gabungan Pertubuhan Cina Malaysia (Huazong) ke Ibu Pejabat IKRAM di sini pada Sabtu.

Presiden Huazong, Tan Sri Goh Tian Chuan mengetuai delegasinya seramai 20 orang, disambut mesra oleh Presiden IKRAM, Hj Badlishah Sham Baharin dan Ahli-ahli Jawatankuasa Pusat IKRAM.

Kunjungan ini bertujuan untuk memperkenalkan pertubuhan tersebut, serta berbincang tentang ruang kerjasama antara Huazong dan IKRAM bagi memupuk semangat perpaduan dalam kalangan rakyat Malaysia.

Dalam pertemuan itu, Tan Sri Goh berkata, beliau amat gembira mengunjungi IKRAM dan mengalu-alukan kunjungan delegasi IKRAM ke Wisma Huazong yang berdekatan dengan Ibu Pejabat IKRAM, di samping melawat Malaysian Chinese Museum yang mempamerkan sejarah kaum Cina di Malaysia.

Tambah beliau, Huazong sedia bekerjasama dengan IKRAM dan mana-mana pertubuhan-pertubuhan lain yang berbilang bangsa untuk memupuk perpaduan dan memacu kemakmuran.

“Kami dengan hati yang terbuka bersedia bekerjasama, engage dengan mana-mana pihak sebagai rakan yang membantu, untuk satu tujuan agar Malaysia menjadi maju jaya,” jelasnya.

Mewakili IKRAM, Hj Badlishah amat mengalu-alukan kunjungan tersebut serta menyatakan komitmen untuk melakukan kunjungan balas ke Wisma Huazong tidak lama lagi.

Menurutnya, kedua-dua pertubuhan itu mempunyai matlamat yang sama untuk kemajuan dan kemakmuran Malaysia, dan IKRAM sedia bekerjasama dengan Huazong dalam bidang-bidang yang sesuai bagi mengeratkan perpaduan.

Turut hadir mewakili dalam kunjungan itu Timbalan Presiden Jusni Yusoff, Naib Presiden Prof Dr Hanim Salleh, Setiausaha Agung Hj Shahrul Aman Mohd Saari dan Ketua IKRAM Muda, Khairul Anuar Kamaruddin.

Hadir bersama mewakili Huazong dalam pertemuan itu Naib Presiden Dato’ Oie Poh Choon, Ahli-ahli Jawatankuasa Pusat antaranya Datuk Dr Hoo Ch’ng Pow, Goh Han Koon dan Ir Stanley Yong Yew Wei, serta jawatankuasa pemuda badan induk pertubuhan Cina tersebut.

Ditubuhkan pada 1991, Huazong merupakan gabungan 13 Dewan Perhimpunan Cina di semua wilayah dan negeri di Malaysia, yang juga merupakan gabungan kepada kebanyakan NGO masyarakat Cina di setiap wilayah dan negeri.

Sebagai NGO gabungan pertubuhan Cina terbesar di Malaysia, Huazong memainkan peranan untuk memelihara kepentingan komuniti Cina dalam isu berkaitan ekonomi, kebudayaan, pendidikan dan pembangunan sosial.


Konvensyen GDM mantapkan sinergi dakwah negara

Majlis yang dirasmikan oleh Pengarah Bahagian Keluarga, Sosial & Komuniti JAKIM mewakili Menteri di Jabatan Perdana Menteri, Datuk Seri Jamil Khir Baharom telah dihadiri oleh 75 orang mewakili 21 buah NGO dan 12 Gabungan Dakwah Negeri (GDN) termasuk daripada JAIS (Sarawak) dan JAIP (Pahang).

Katanya, dalam usaha menyampaikan risalah Islam ini kepada golongan bukan Islam, kita juga dituntut untuk melaksanakannya dengan cara berjamaah dan tersusun.

“Masing-masing NGO mempunyai kekuatan-kekuatannya yang tersendiri. Begitu juga institusi agama di Malaysia juga ada kelebihannya tersendiri.”

“Apabila kekuatan ini disatukan, ia akan menjadi suatu usaha yang lebih mantap, saling lengkap-melengkapi serta tersusun dan ianya suatu yang sangat disukai oleh Allah SWT,” jelasnya.

Turut hadir Pengerusi GDM, Hj. Nicholas Sylvester yang juga Pengerusi Hidayah Centre Foundation (HCF), Presiden MACMA, Prof. Dr. Taufiq Yap Yun Hin, Xifu Nasser, tokoh-tokoh dakwah serta wakil NGO-NGO.

Menurut Setiausaha Agung GDM, Zun Arif Hakim Abd. Rahman, perkembangan aktiviti GDM dan GDN turut dikongsikan beliau dan wakil-wakil negeri.

“Alhamdulillah, GDN Pulau Pinang telah berjaya terpilih sebagai Gabungan Dakwah Negeri terbaik berdasarkan aktivisma gabungan yang mantap dan menjadi negeri pertama yang telah membuat pendaftaran gabungan dengan ROS.”

Tambahnya, sumbangan RM12,000 juga telah disampaikan kepada GDN Pulau Pinang sebagai motivasi kepada semua wakil negeri untuk melipat gandakan usaha dakwah ini bersama-sama.

Satu resolusi konvensyen telah dihasilkan antaranya menuntut supaya usaha gabungan dakwah negeri dimantapkan, wujudnya resource mapping dalam kalangan NGO dakwah dan kepentingan penyelidikan dan pembangunan (R&D).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lauk telur, kuah air: Hentikan sikap menuding jari

Alahai, paling tidak netizen sepatut menyebarkan betapa kentalnya semangat 80 orang pelajar tahfiz di sekolah tersebut meneruskan kehidupannya menghafaz walaupun makanan yang dihidangkan tidak ‘mewah’ dan belum tentu, jika di rumah sendiri mereka dapat menikmati makanan sebegitu kerana kesusahan yang dihadapi keluarganya.

Akan tetapi sebaliknya, netizen heboh mengatakan kerajaan patut ambil peduli dan pelbagai kata sinis lain yang dilontarkan bagi memuaskan hati masing-masing.

Sepatutnya pihak pengurusan tahfiz terbabit yang sewajibnya melaksanakan peranannya, bukan hanya bergantung kepada dana kerajaan semata-mata. Mereka patut sedar dan memikirkan keselesaan serta keselamatan yang sewajarnya untuk pelajar-pelajar yang memasuki sekolah tahfiznya.

Apabila menjadi isu, sering dituding kepada kerajaan (sama ada negeri atau persekutuan) dengan tuduhan tidak mengambil peduli dengan sekolah tahfiz tersebut.

Dan sepatutnya isu sebegini tidak timbul lagi memandangkan Menteri di Jabatan Perdana Menteri (Agama), Datuk Seri Dr Mujahid Yusof telah mengumumkan penerimaan dana RM50 juta untuk tujuan menaik taraf dan menyelenggara sekolah-sekolah tahfiz yang berdaftar dalam sidang media 13 Februari 2019 lalu di Putrajaya.

Boleh jadi, sekolah tahfiz yang ditularkan itu tidak menepati kriteria sepatutnya yang ditetapkan oleh kerajaan persekutuan untuk layak menerima dana tersebut.

Antara kriteria yang telah digariskan ialah institusi yang layak menerima bantuan itu adalah yang menjalankan pengajian secara formal (pagi hingga petang) dan melaksanakan kurikulum kebangsaan dan agama.

Sebagaimana yang disyaratkan sebelum ini, institusi berkenaan juga hendaklah berdaftar dengan pihak berkuasa agama negeri; pemilik institusi warganegara Malaysia; institusi menggunakan Bahasa Melayu atau Bahasa Arab sebagai bahasa pengantar utama dan penama akaun institusi bukan penama individu.

Institusi itu juga hendaklah sedang beroperasi pada tahun semasa; mempunyai lebih daripada 15 pelajar; maklumat institusi telah direkod dalam Sistem Maklumat Pendidikan kelolaan Jabatan Kemajuan Islam Malaysia (JAKIM) dan institusi yang dicadangkan oleh pengurusan tertinggi JAKIM.

Pada 17 Disember 2019 pula, sebanyak 1,030 pusat tahfiz dan 200 sekolah pondok yang berdaftar di seluruh negara menerima peruntukan RM75 juta.

Tentunya langkah tersebut selaras dengan usaha kerajaan yang komited memastikan pembangunan institusi pondok dan tahfiz di negara ini terus kekal serta diberi perhatian sepenuhnya.

Kita sebagai rakyat Malaysia sangat berharap agar peruntukan itu dapat dimanfaatkan sepenuhnya oleh institusi pondok dan tahfiz mengikut matlamat ditetapkan, termasuk menaik taraf kemudahan prasarana untuk pelajar, bukan disalahgunakan.

Namun, mengapa masih berleluasa suara netizen yang mengatakan kerajaan tidak peduli akan institusi ini? Apa yang sebenarnya mereka mahu?

Pihak pengurusan atau pentadbiran yang mengendalikan instutusi berkenaan perlulah bijak, rasional dalam melaksanakan amanah yang diberikan ibu bapa pelajar yang memasukkan anak-anak mereka ke institusi tersebut.

Tentunya ibu bapa pelajar terbabit inginkan anak-anaknya mendapatkan ilmu yang baik lagi bermanfaat dengan keadaan yang baik lagi kondusif.

Netizen, selidikilah sebelum mengatakan apa yang ingin diperkatakan. Jangan sampai kita menjadi penyebar kepada sesuatu yang tidak benar.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PRU15: KLSCAH, IKRAM & LLG Seru Rakyat Keluar Mengundi

KUALA LUMPUR – Pilihan Raya Umum ke-15 (PRU15) adalah tempat untuk rakyat memilih pemimpin yang berkemampuan, jujur dan amanah.

Berikutan itu, Dewan Perhimpunan China Kuala Lumpur dan Selangor (KLSCAH), Pertubuhan IKRAM Malaysia (IKRAM) dan Pusat Pembangunan Kebudayaan LLG (Pusat LLG) melalui Deklarasi Bersama Menjelang PRU15, menyeru kepada semua warganegara Malaysia agar keluar mengundi.

“Adalah menjadi tanggungjawab kita bersama untuk memilih wakil rakyat terbaik untuk Malaysia tercinta.”

Menurut gabungan itu, jika rakyat tidak keluar mengundi, ia bermaksud mereka memilih orang yang tidak layak dan tidak mampu memimpin negara.

“Kami menyeru rakyat Malaysia yang cintakan tanah air untuk mengutamakan tiga ciri ini iaitu berkemampuan, amanah dan berintegriti serta jujur apabila mengundi nanti.”

Menerusi itu, jelas mereka, rakyat harus melihat kepada kelayakan dan kemampuan calon secara teliti, berdasarkan latar belakang dan rekod prestasi mereka selama ini.

“Hanya pemimpin yang berkemampuan, amanah dan jujur dapat memacu Malaysia menjadi negara yang harmoni, maju dan disegani.”

Deklarasi bersama itu turut menekankan agar semua parti politik dan calon mematuhi prinsip PRU yang adil dan bersih, mengemukakan pandangan politik yang memanfaatkan pembangunan negara serta mengelakkan daripada mengulas isu sensitif agama dan menghasut sentimen kaum.

Deklarasi itu turut menggesa agar rakyat membuktikan kuasa mereka dengan keluar mengundi dan memilih pemimpin berdasarkan ciri mampu, amanah dan jujur.

“Sejarah keterlibatan seseorang calon dengan rasuah, pengkhianatan, penyalahgunaan kuasa dan penyelewengan harta perlu dinilai dengan penuh bertanggungjawab oleh rakyat,” tegas deklarasi tersebut.

Turut hadir pada sidang media berkenaan ialah Naib Presiden IKRAM Prof Dr Hanim Salleh, Setiausaha Agung IKRAM Hj Shahrul Aman Mohd Saari, Naib Ketua Wanita IKRAM Dr Sabariah Baharun, Timbalan Presiden KLSCAH Dato Sri Chong Ket Pen, Setiausaha Agung KLSCAH Tan Soon Lim dan Pengarah Pusat LLG Ng Yoon Kin.

Berikut adalah teks penuh Deklarasi Bersama Menjelang PRU15 oleh KLSCAH, IKRAM dan Pusat LLG:

Dewan Perhimpunan China Kuala Lumpur dan Selangor (KLSCAH), Pertubuhan IKRAM Malaysia (IKRAM) dan Pusat Pembangunan Kebudayaan LLG (Pusat LLG) menyeru kepada semua warganegara Malaysia agar keluar mengundi dalam Pilihan Raya Umum ke-15 (PRU15) ini.

1. PRU15 ini adalah tempat untuk rakyat memilih pemimpin yang berkemampuan, jujur dan amanah. Ia juga tempat untuk menolak calon yang mementingkan diri sendiri, menyalah guna kuasa dan mengamalkan rasuah.

2. Jika anda tidak keluar mengundi, bermaksud anda memilih orang yang tidak layak dan tidak mampu memimpin negara.

3. Rakyat harus melihat kelayakan dan kemampuan calon secara teliti, berdasarkan latar belakang dan rekod prestasi mereka selama ini.

4. Kami menyeru rakyat Malaysia yang cintakan tanah air untuk mengutamakan tiga ciri ini apabila membuang undi nanti:

Seorang pemimpin perlu mempunyai kemampuan melaksanakan tanggungjawab kepimpinan dengan cemerlang dan terkehadapan. Pemimpin yang berkemampuan dan berpengaruh akan dapat melahirkan lebih ramai pemimpin lain di bawah bimbingannya.

Mustahak bagi seorang pemimpin dipercayai atas kata-katanya. Kata-katanya pula mestilah seiring dengan perlakuan dan tindak-tanduknya. Kepercayaan ini tidak boleh diminta tetapi ia dibina dan dimenangi setelah dibuktikan oleh ‘track record’ kerja dan usahanya yang lepas.

Sejarah keterlibatan seseorang calon dengan rasuah, pengkhianatan, penyalahgunaan kuasa dan penyelewengan harta perlu dinilai dengan penuh bertanggungjawab oleh rakyat.

Sifat jujur penting untuk membina keyakinan orang terhadap seseorang pemimpin. Tiada kata-kata yang memfitnah, tiada janji-janji yang tidak dikotakan, tiada muslihat untuk kepentingan peribadi, dusta dan pembohongan  daripada seorang pemimpin yang jujur. Pemimpin yang jujur akan disenangi dan dipercayai seluruh rakyat.

Hanya pemimpin yang berkemampuan, amanah dan jujur dapat memacu Malaysia menjadi negara yang harmoni, maju dan disegani. Di belakang pemimpin seperti ini, rakyat akan bersatu padu menyokong dan mendukung gagasan kepimpinannya.

Pilih pemimpin yang Mampu, Amanah dan Jujur!

Semua parti politik dan calon diminta untuk mematuhi prinsip pilihan raya yang adil dan bersih, mengemukakan pandangan politik yang memanfaatkan pembangunan negara serta mengelakkan ulas isu sensitif agama dan menghasut sentimen kaum.

Dewan Perhimpunan China Kuala Lumpur dan Selangor (KLSCAH)
Pertubuhan IKRAM Malaysia (IKRAM)
Pusat Pembangunan Kebudayaan LLG (Pusat LLG)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bagaimana memupuk cinta Ramadan kepada anak-anak

Pepatah Melayu ada menyebut bahawa “melentur buluh biarlah dari rebungnya” yang bermaksud, mendidik anak, biarlah bermula sewaktu mereka masih kecil lagi. Begitu jugalah apabila kita ingin memupuk rasa suka dan cinta anak-anak kepada bulan Ramadan.

Sebelum bermulanya bulan Ramadan lagi, ibu bapa seharusnya mengambil peranan memperkenalkan bulan Ramadan kepada anak-anak melalui pelbagai aktiviti secara santai.

Antara yang boleh dilakukan bersama-sama dengan anak-anak adalah aktiviti bercerita, menonton video berkaitan Ramadan bersama dan aktiviti kraftangan Ramadan bersama anak-anak.

Malah aktiviti seharian seperti memasak juga boleh diolah oleh ibu dan ayah bagi memperkenalkan bulan Ramadan kepada mereka dalam suasana yang ceria.

Apabila Ramadan semakin mendekat, gambarkan kepada anak-anak bahawa Ramadan adalah tetamu istimewa keluarga kita. Bangkitkan rasa ternanti-nanti anak-anak kepada bulan yang dalamnya terkandung pelbagai kelebihan ini.

Ceritakan kepada mereka apakah ciri-ciri bulan Ramadan yang sangat istimewa dan tiada pada bulan-bulan yang lainnya seperti Malam al-Qadar (Lailatulqadar)  yang mana lebih baik daripada 1,000 bulan, bulan yang Allah lipat gandakan pahala kepada hamba-Nya yang beribadah serta 1,001 kebaikan lagi yang boleh diceritakan.

Lazimnya apabila kita bakal menerima tetamu, sudah pasti perkara pertama yang terdetik dalam benak kita adalah untuk merapikan rumah agar sedap mata memandang dan selesa sewaktu kehadiran mereka nanti.

Ambil peluang ini untuk mengajak anak-anak mengemas rumah bersama-sama dan dan berbincang serta rancang bersama mereka bagaimana untuk menghias rumah bagi menyambut tetamu agung ini.

Apabila kita memberi tanggungjawab kepada mereka dan mengambil kira pandangan mereka, anak-anak akan merasakan mereka penting dan diperlukan oleh kedua-dua ibu bapa. Ini dapat meningkatkan self esteem (harga diri) mereka dan mengeratkan lagi hubungan antara ibu ayah dan anak-anak.

Selain membangkitkan rasa ternanti-nantikan Ramadan dalam kalangan keluarga kita, boleh juga kita mengajak anak-anak untuk menyediakan cenderahati untuk diberikan kepada jiran-jiran, kawan-kawan mahupun kepada guru-guru mereka.

Dengan ini, kita dapat memberi galakan kepada anak-anak kita untuk menyebarkan kebaikan yang kita tanamkan dalam diri mereka kepada orang sekeliling mereka juga. Untuk lebih menarik, titipkan juga dengan nota atau kad ucapan bersama cenderahati yang kita ingin berikan.

Sungguh istimewa bulan Ramadan kerana Allah SWT telah menurunkan al-Quran pada bulan tersebut. Ini dapat kita lihat dalam firman Allah yang bermaksud:

“Bulan Ramadan adalah (bulan) yang dalamnya diturunkan al-Quran sebagai petunjuk bagi manusia dan penjelasan-penjelasan mengenai petunjuk itu dan pembeda (antara yang benar dan yang batil). Karena itu, barang siapa di antara kamu ada pada bulan itu, maka berpuasalah. Dan barang siapa sakit atau dalam perjalanan (dia tidak berpuasa), maka (wajib menggantinya), sebanyak hari yang ditinggalkannya itu, pada hari-hari yang lain. Allah menghendaki kemudahan bagimu, dan tidak menghendaki kesukaran bagimu. Hendaklah kamu mencukupkan bilangannya dan mengagungkan Allah atas petunjuk-Nya yang diberikan kepadamu, agar kamu bersyukur.” (Al-Baqarah: 185)

Mari kita ambil peluang ini untuk memberikan motivasi kepada anak-anak kita untuk lebih dekat dengan al-Quran bermula dari bulan Ramadan. Mudah-mudahan tabiat melazimi bertilawah dalam bulan Ramadan boleh mereka teruskan pada bulan-bulan selainnya.

Galakkan mereka dengan bertilawah, bertadarus dan mentadabbur al-Quran bersama-sama sebagai satu keluarga. Tentu suasananya lebih meriah jika kita lakukan bersama-sama berbanding jika kita hanya menyuruh mereka membaca al-Quran secara sendirian.

Letakkan sasaran kepada anak-anak kita mengikut kemampuan mereka. Jika ada di antara anak-anak kita yang sudah lancar dan mampu membaca al-Quran satu juz sehari, maka beri mereka galakan untuk berbuat demikian.

Jika ada yang belum mampu, berbincang bersama mereka untuk sama-sama dapatkan persetujuan sebelum sasaran ditetapkan.

Ini memberi peluang kepada anak-anak untuk berasa bertanggungjawab akan keputusan yang bakal mereka ambil. Kita sebagai ibu bapa hanya sebagai pendorong. Apabila mereka melakukan dengan rela, insya-Allah mereka akan rasa lebih seronok dan bersemangat.

Ibu dan ayah juga boleh mengambil peluang mentadabbur ayat-ayat al-Quran bersama anak-anak setiap hari atau pada masa yang sesuai. Ini bagi meningkatkan lagi kefahaman anak-anak serta membangkitkan rasa suka kepada al-Quran dalam diri mereka.

Biarlah sesi yang berlaku secara santai dan dalam keadaan gembira. Bagi anak-anak yang lebih kecil, boleh disetkan tema-tema tertentu untuk mentadabbur ayat-ayat Al-Quran dan diterjemahkan pula dalam bentuk ‘art and craft’.

..Baginda SAW ditanya, lalu sedekah apakah yang paling utama? Baginda menjawab: “Sedekah pada bulan Ramadan.” (HR Tirmidzi, No. 663, Status: Daif)

Sepotong hadis ini cukup untuk memberikan motivasi agar terus bersedekah pada bulan Ramadan. Tiada digariskan bahawa nilainya mesti sedikit atau banyak. Apa yang pasti, semua orang dianjurkan untuk bersedekah, sama ada sedikit mahupun banyak.

Galakan ini boleh juga kita terapkan dalam diri anak-anak kita agar dapat kita suburkan rasa ingin memberi serta membantu orang lain yang memerlukan. Melalui amalan bersedekah, secara tidak langsung kita mengajar anak-anak kita untuk berkongsi dan mengikis perasaan tamak dalam diri mereka.

Tunjukkan kepada anak-anak kita bahawa amalan memberi atau bersedekah ini mudah dan tidak menyusahkan. Setiap hari apabila ibu-ibu memasak, lebihkan sedikit. Apabila hampir tiba waktu berbuka, mohon anak-anak kita berikan kepada jiran sebagai juadah berbuka.

Mungkin berikan sehari satu rumah. Apabila cukup 30 hari berpuasa, telah ada 30 buah rumah yang telah kita santuni. Secara tidak langsung, kita dapat mengeratkan hubungan sesama jiran tetangga.

Antara lain yang boleh dilakukan bersama anak-anak di rumah adalah, sediakan tabung untuk setiap anak menderma setiap hari atau mengikut kemampuan mereka.

Perkara ini boleh dirancang bersama dan apabila tiba penghujung Ramadan, duit yang terkumpul boleh diserahkan kepada mereka yang memerlukan.

Sangat banyak amal kebaikan yang dapat kita suburkan dalam diri kita dan anak-anak kita bermula pada bulan Ramadan ini. Semoga ia menjadi amal berterusan setelah Ramadan berlalu pergi.

Bulan Ramadan boleh digunakan oleh kedua-dua ibu bapa untuk mengeratkan kasih sayang antara keluarga. Aktiviti berbuka puasa bersama boleh dijadikan momen indah bagi meraikan anak-anak yang baharu belajar berpuasa dengan memberi ganjaran kepada mereka dengan memasak makanan kegemaran mereka umpamanya.

Bagi anak-anak yang sudah remaja, galakkan mereka membantu di dapur agar momen berbuka puasa lebih seronok kerana mereka dapat sama-sama menghidangkan juadah hasil air tangan mereka kepada ahli keluarga yang lain. Ini juga suatu peluang buat mereka untuk meraih sebanyak-banyak pahala dalam bulan yang mulia ini.

Bulan Ramadan adalah bulan untuk kita meningkatkan ketakwaan kita kepada Allah SWT, namun kita tidak mahu mendapatkan takwa dalam keadaan berseorangan. Kita mahu membawa seluruh ahli keluarga kita bersama-sama dengan kita.

Jika kita tidak mulakan hari ini,pada Ramadan kali ini, tiada siapa pun yang mampu memberikan kita jaminan bahawa kita bakal berjumpa Ramadan sekali lagi pada tahun hadapan.

Akhirnya, sama-sama kita terus berdoa agar Allah izinkan Ramadan menjadi tetamu kita lagi pada tahun ini.

“Ya Allah, sampaikan kami ke bulan Ramadan.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lawak lucah norma baharu?

Justeru, Pertubuhan IKRAM Malaysia (IKRAM), Wanita IKRAM, Persatuan Penduduk Taman Ukay Bistari (Ampang) dan Cybersecurity Malaysia telah menganjurkan Forum Online ‘Analisis Gangguan Seksual di Sekolah’ yang berlangsung secara maya pada Sabtu lalu.

Panelis yang terlibat dalam forum tersebut adalah Lt Kol Mustaffa Ahmad (B) C|CISO, Naib Presiden Kanan, Bahagian Outreach dan Pembangunan Kapasiti, Cybersecurity Malaysia, Dr Zaharah Sulaiman, Pensyarah Perubatan, Unit Perkembangan Kesihatan Wanita, Pusat Pengajian Sains Perubatan USM dan Puan Dzilal Abdul Aziz, Kaunselor dan Pengurus Rumah Perlindungan TERATAI.

“Kita semua harus cakna dengan kesan lawak sebegini terhadap psikologikal mangsa. Cuba bayangkan kalau mangsa tersebut kena hadir ke sekolah/tempat kerja, lawak tu berlaku pada setiap hari.”

“Dia mesti akan trauma dan dalam jangka masa panjang mungkin boleh berikan kesan sampai depresi dan mahu bunuh diri,” kata Dzilal yang juga merupakan Ahli Jawatankuasa Persatuan Kesejahteraan Psikospiritual Malaysia (PKPM).

Menurut Dr Zaharah Sulaiman juga, “Anything that is unwanted and unwelcomed, is known as a harassment.”

Beliau menegaskan bahawa kita harus peka terhadap jenis gangguan seksual yang datang daripada pelbagai kategori iaitu fizikal, visual, psikologi dan lisan.

“94 peratus daripada kanak-kanak Malaysia terdedah kepada pornografi dalam talian dan antara ciri pengguna yang berisiko terhadap jenayah dan buli siber ini terdiri daripada mereka yang cuai, jahil, naif dan tidak ambil peduli,” terang Mustaffa.

Beliau menjelaskan lagi bahawa tiada akta yang khusus dan undang-undang berkaitan dengan buli siber serta kurang kesedaran isu buli siber dalam kalangan pengguna Internet.

Dr Zaharah menjawab persoalan bahawa antara faktor yang menyebabkan lawak sebegini sudah menjadi satu budaya adalah kerana tiada tindakan yang diambil, penyalahgunaan kuasa/pangkat dan mangsa yang risau jika mereka cuba bersuara, akan diperlekehkan oleh masyarakat sekeliling.

“If you’re not comfortable, take a step back and learn to say no. Trust your instinct and create a boundary,” kata Dzilal.

Beliau memberikan panduan supaya kita peka terhadap sekeliling dan percaya pada naluri jika berhadapan dengan situasi yang mengancam keselamatan kita.

Menurut Mustaffa, Cybersecurity Malaysia juga mempunyai servis Cyber999 iaitu tempat untuk melaporkan sebarang jenayah atau buli siber.

“If you have a problem, face it don’t facebook it. Selagi belum dilaporkan, tiada sebarang tindakan yang boleh diambil,” kata beliau.

Peranan kedua ibu bapa sangat penting untuk sentiasa memantau cara anak mereka menggunakan Internet dan dengan siapa mereka berkawan.

Selain ibu bapa, pelbagai NGO dan agensi juga memainkan peranan yang penting untuk memberikan panduan dan sokongan kepada masyarakat berkenaan isu gangguan seksual ini.

Buat pengguna Internet, sentiasa berfikir dua kali sebelum berkongsi gambar diri sendiri atau orang lain di sosial media. Tindakan anda boleh merisikokan keselamatan dan maruah anda serta orang lain.

Nor Shahirah Shaik Amir

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kelab malam dibuka kembali satu ancaman?

Selama Perintah Kawalan Pergerakan (PKP) yang dilaksanakan kerajaan sejak negara dilanda pandemik Covid-19, kelab malam tidak dibenarkan dibuka dan ia adalah satu petanda yang baik untuk menghindarkan murka Allah SWT.

Namun, khabar baru-baru ini sebagaimana yang dikatakan Menteri Kesihatan Khairy Jamaluddin bahawa Kementerian Kesihatan menarik balik senarai aktiviti yang dilarang atau ‘negative list’ Covid-19 membuatkan umat Islam gusar.

Apa tidaknya, dengan dibuka kembali tempat-tempat sedemikian, ia tentunya mengundang gejala yang tidak sihat atau negatif kepada masyarakat di negara ini.

Bukan umat Islam sahaja, bahkan masyarakat bukan Islam juga berasa aman sepanjang tempoh PKP kerana ancaman pemabuk kepada masyarakat sangat minimum khasnya yang melibatkan pengguna jalan raya (pemandu mabuk).

Pada awal Mac lalu, rakyat Malaysia khususnya yang beragama Islam menarik nafas lega ketika Menteri Kesihatan itu mengumumkan:

“Meskipun negara melangkah ke Fasa Peralihan Endemik bermula 1 April ini, semua premis kelab malam masih tidak dibenarkan beroperasi,” tegas beliau.

Beliau berkata, bermula 1 April, satu jenis premis sahaja yang akan berada dalam negatif based yang tidak boleh dibuka iaitu kelab malam sebab nature kelab malam itu.

Apakah yang seorang menteri kesihatan maksudkan sebab nature kelab malam itu? Namun baru-baru ini, kenyataan seakan bertukar.

“Moga Covid-19 tidak hadir semula menjadi bala terhadap kelalaian manusia,” kata Mohd Amin Fauzi menerusi laman Facebooknya.

Di mana suara kerajaan Keluarga Malaysia?

Hakikatnya, tidak mustahil kelab-kelab malam ini terus ditutup bagi membendung perkara-perkara negatif terjadi.

Walaupun pihak kementerian akan keluarkan SOP baharu berkaitan itu, sewajarnya pemimpin kerajaan Keluarga Malaysia terutamanya Menteri di Jabatan Perdana Menteri (Hal Ehwal Agama) bersuara.

Apa yang pasti, sehingga kini hal tersebut masih belum kelihatan.

Saya membayangkan jika sebuah parti itu tidak berada dalam kerajaan ketika ini, tentunya kita dapat lihat dan dengar suara lantang mereka membantah dan menyelar isu-isu seperti ini.

Walaupun barangkali ada yang beralasan, ia adalah prosedur yang tidak dapat dielakkan, namun takkanlah tiada langsung kedengaran suara-suara mengecam atau membantah tindakan membuka semula tempat-tempat yang ‘lagha’ seperti kelab malam ini?

Abdullah Rawahah Rz menzahirkan rasanya menerusi FB dengan menyatakan:

“Dah berapa lama tiada disko, pub, tiada masalah apa-apa pun.. sudah-sudahlah undang bala wahai ulil amri (pemerintah).”

Anak Tukang Jahit pula berkata, “Takyah buka terus la KJ. Banyak mudarat daripada kebaikan.”

Sedarkah kita, Allah SWT menurunkan bencana Covid-19 ini adalah untuk selamatkan hamba-Nya daripada ‘kemaksiatan’?

Betapa kita dapat saksikan sepanjang PKP lalu, banyak makhluk alam menjadi subur dan mekar susulan pandemik Covid-19.

Ia bukan sahaja membawa norma baharu dalam kehidupan masyarakat, tetapi turut memberi ‘nafas baharu’ kepada alam sekitar, seperti yang dikatakan Menteri Alam Sekitar dan Air (KASA), kualiti alam sekitar khususnya udara dan air sungai bertambah baik sepanjang PKP ini diadakan.

Tidak terkecuali, Pensyarah Kanan Fakulti Kejuruteraan Awam dan Sumber Alam, Universiti Malaysia Pahang (UMP), Dr Nurul Nadrah Aqilah Tukimat berpandangan bahawa pelaksanaan PKP memberi kesan yang baik secara tidak langsung terhadap kadar pencemaran udara dan pelepasan gas rumah kaca ke sistem iklim global.

“Ia berikutan aktiviti manusia yang menyumbang kepada pembebasan karbon dioksida seperti asap kenderaan dan aktiviti perindustrian yang merupakan penyumbang karbon dioksida kedua tertinggi di Malaysia iaitu 23 peratus dapat dikawal kepada tahap minimum.”

Ini jelas terbukti melalui rekod bacaan Indeks Pencemaran Udara (IPU) yang secara purata di bawah tahap sederhana iaitu kurang daripada 60, manakala di Kuantan (Pahang), Tanjung Malim (Perak), Paka (Terengganu), Alor Setar (Kedah), Kangar (Perlis) dan beberapa kawasan di Sarawak mencatatkan IPU di bawah 50 iaitu di tahap baik, sebagaimana dilaporkan pada April 2020 lalu.

“Dah elok tutup selama ni baik tutup terus je,” kata Beh Boon Seng Abdullah mengemukakan komentarnya menerusi FB.

Mengapa menteri yang terbabit sanggup membuka kembali perkara yang sudah jelas negatif itu?

Tentunya penutupan itu wajar diteruskan lagi demi menyelamatkan generasi di negara ini daripada terjebak dan bergelumang di tempat-tempat sedemikian.

Teringat saya akan kata-kata pada artikel Pensyarah Kanan Fakulti Pengajian Bahasa Utama, Universiti Sains Islam Malaysia (USIM), Dr Khairul Asyraf Mohd Nathir:

“Akan tiba satu zaman, manusia tidak mempedulikan hal ehwal halal dan haram sama ada dalam bentuk makanan atau minuman, harta yang diperoleh, kelakuan dan percakapan.”

Perkara ini jelas berdasarkan sabda Nabi SAW daripada Abu Hurairah RA maksudnya, “Pasti akan datang suatu zaman di mana manusia tidak lagi mempedulikan dari mana hartanya diperoleh, apakah dari jalan yang halal atau haram.” (HR Bukhari, No. 2083)

“Hadis ini mengisyaratkan akan wujud pergeseran nilai-nilai yang dipegang teguh oleh generasi awal umat Islam yang akan berusaha mencari perkara halal dan sedaya upaya menjauhi perkara yang haram,” jelasnya.

Realitinya, situasi tersebut merujuk kepada keadaan manusia akhir zaman yang lebih mementingkan sumber kewangan, kekayaan semata-mata tanpa melihat pertimbangan yang sebaik mungkin berdasarkan agama dan moral. Terdapat jenis pekerjaan dan sumber pendapatan yang haram melibatkan ramai umat Islam.

Membaca komentar rakyat di media sosial susulan pengumuman itu, Yusof Badaruddin berkata, kelab malam memang tidak selamat.

“Tutup terus la nanti mabuk langgar orang, mati katak camtu ja,” tambahnya.

“Adui, pusat ‘latihan’ pemabuk dibuka semula,” kata Infinia Frenz pula.

Dalam pada itu, pelbagai teguran dan kata sinis juga sarkastik ditujukan kepada kerajaan Keluarga Malaysia hari ini.

“Inilah yang rakyat mahukan. Syukur kerajaan Melayu Islam memerintah. Terima kasih kerajaan Keluarga Malaysia,” kata Fina Nina.

Terajk Asif pula berkata, “Cantik, ini baru keluarga Malaysia, yang salah sama-sama tanggungjawab. Rakyat ada bahagian, kerajaan ada bahagian.”

Mohd Faiz Marzuki memberikan komentarnya, ramai yang mati sebelum ni sebab tidak dapat pergi cucuk.

“Diharapkan lepas ini ramai yang makin ‘sihat’ setelah dibenarkan beroperasi semula. Padu, padu.”

Seharusnya pihak kerajaan menyekat pembukaan kelab malam dengan syarat yang ketat serta hukuman yang berat. Sebagai contoh, diharamkan untuk semua orang Islam dan tidak dibenarkan aktiviti penjualan minuman beralkohol.

Seperti kenyataan Perdana Menteri, Dato’ Sri Ismail Sabri Yaakob (sebelum ini Menteri Kanan Keselamatan) pada Oktober 2020 yang mengatakan bahawa kerajaan memberi amaran kepada pengusaha bar, kelab malam dan pusat hiburan jika menyajikan minuman keras.

“Perniagaan berkenaan tergolong dalam senarai terlarang, sekali gus mereka tidak dibenarkan untuk menyajikan minuman keras. Pub, bar, kelab malam dan pusat hiburan masih tergolong dalam senarai terlarang.”

Menurutnya, mereka tidak boleh walaupun bukan PKPB (Perintah Kawalan Pergerakan Bersyarat) dan PKPP (PKP Pemulihan) pun masih belum dikeluarkan premis ini daripada senarai negatif.

“Kita tidak benarkan, ada beza antara bar dengan restoran,” katanya.

Persoalannya, adakah selepas 15 Mei ia akan menjadi senarai ‘positif’ kerajaan Keluarga Malaysia?

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jadilah ‘orang agama’ yang mendidik

Penurunan hukum-hukum syarak sebagai panduan manusia merupakan satu keuntungan kepada sekalian manusia itu sendiri. Dalam al-Quran, Allah Taala telah menegaskan bahawa pengutusan Nabi Muhammad SAW merupakan rahmat kepada sekalian alam.

Maka, sudah menjadi maklum kepada manusia, bukan sahaja mengikuti panduan syariat secara buta-buta, malah perlu mendahuluinya dengan kefahaman dan penghayatan yang mendalam.

Pada peringkat individu, syariah perlu diikut-ikut dahulu ketika sebelum baligh, kemudian menjelang usia yang selayaknya, syariah yang diikut-ikut tersebut perlulah dimengertikan dengan kefahaman yang mendalam dan penghayatan yang akan memberikan makna kepada kehidupan seorang Muslim itu sendiri. Itulah logiknya tanggungjawab agama tertakluk kepada usia taklif iaitu baligh.

Ini merupakan isyarat awal bahawa syariat yang diturunkan adalah bersifat meraikan keperluan dan menjaga kepentingan manusia.

Salah satu ciri keunggulan syariah ialah sifat Rabbani iaitu pada keunggulan sumbernya iaitu al-Quran yang terpelihara dan as-Sunnah yang dijaga rapi tentang kebenaran dan periwayatannya.

Namun, ini tidak bermakna manusia boleh mengetepikan akalnya untuk menyikapi hal-hal berkaitan agama. Akal merupakan aset utama kepada manusia untuk menjalani kehidupan, bahkan akallah yang menjadi sebab lantikan manusia sebagai khalifah untuk memakmurkan alam.

Justeru, kefahaman terhadap syariah mestilah sentiasa diletakkan dalam kerangka realiti kehidupan manusia.

Perkara ini bukanlah sesuatu yang janggal, jika kita telusuri hadis-hadis berkaitan ibadah khusus sekalipun, seringkali Nabi Muhammad SAW memberikan panduan kepada para sahabat yang mengisyaratkan kepada kita bahawa hukum-hukum syarak yang kita junjung ini sangat dekat dengan keperluan manusia sebagai manusia.

Contohnya dalam situasi yang memerlukan pilihan antara dua perkara, iaitu antara solat yang merupakan kewajipan asas dalam agama dan makan yang merupakan keperluan asas fizikal manusia, Rasulullah SAW telah memberitahu kepada sahabat untuk mendahulukan makan, apalagi dalam keadaan lapar.

Dalam sebuah hadis yang diriwayatkan oleh Anas bin Malik RA, bahawa Nabi SAW bersabda:

إِذَا وُضِعَ العَشَاءُ وَأُقِيمَتِ الصَّلاَةُ، فَابْدَءُوا بِالعَشَاءِ

“Apabila dihidangkan makanan (makan malam) dalam keadaan solat didirikan, maka mulakanlah dengan makanan.” (HR Bukhari, No. 5463)

Makna hadis yang jelas ini disokong oleh sebuah hadis yang diriwayatkan oleh Ummu al-Mukminin Aisyah RA iaitu, “Aku mendengar Rasulullah SAW bersabda:”

لَا صَلَاةَ بِحَضْرَةِ الطَّعَامِ، وَلَا هُوَ يُدَافِعُهُ الْأَخْبَثَانِ

“Tidak sempurna solat apabila makanan telah dihidangkan ataupun ketika seseorang itu menahan daripada dua benda kotor (buang air kecil dan besar).” (HR Muslim, No. 60)

Dua hadis di atas bukan sahaja menjelaskan tentang hukum solat, malah memberikan isyarat kepada kita bahawa dalam hal-hal berkaitan ibadah khusus sekalipun, realiti dan keperluan hakiki manusia dan bersifat ‘duniawi’ iaitu makan, membuang air kecil dan besar mestilah tidak diketepikan.

Perbincangan ini mengingatkan saya kepada sebuah pertanyaan yang pernah diajukan oleh seorang sahabat yang bermusafir bersama sekumpulan ‘orang agama.’

Ketika mereka berhenti untuk rehat dan makan, seorang daripada ‘orang agama’ tersebut tanpa usul tanya terus mengajak mereka untuk bersolat sedangkan mereka semua dalam kelaparan dan makanan telah tersedia.

Ketika itu, hadirin yang ada bersama sudah tidak senang dengan tindakan ‘orang agama’ tersebut tetapi segan untuk bersuara, mungkin kerana kedudukan beliau yang dianggap sebagai orang yang paling faham akan hukum-hakam.

Suasana menjengkelkan ini sedikit sebanyak telah memalitkan kesenjangan manusiawi dalam memahami syariat sedangkan ‘orang agama’ tersebut dianggap sebagai orang yang paling faham akan syariat.

Hadis-hadis seperti di atas mewakili hadis-hadis lain yang perlu  didalami dan diteliti supaya syariat bukan sahaja dimiliki oleh ‘orang agama’, tetapi difahami dengan sebaiknya oleh setiap Muslim yang menerima Islam sebagai satu cara hidup.

Islam juga tidak perlu kepada ‘orang agama’ yang sentiasa ingin menunjukkan bahawa dialah yang paling faham akan hukum-hukum, lantas mengetepikan bahawa hak memahami syariat ialah hak semua.

Syariat adalah untuk semua, maka memahami syariat juga adalah hak semua. Dunia hari ini memerlukan ‘orang agama’ yang berjiwa mendidik, iaitu menyampaikan Islam bukan hanya untuk memberitahu tetapi untuk memberikan kefahaman, pengertian dan juga makna.

Masyarakat hari ini perlukan ‘orang agama’ yang betul-betul faham dan dapat membumikan syariat serta memanusiakan syariat, supaya syariat itu sendiri akan mendapat tempat yang selayaknya dalam kehidupan.

Berbalik kepada cerita ‘orang agama’ dalam soalan sahabat saya itu, seeloknya ‘orang agama’ tersebut memberikan pilihan kepada hadirin untuk memberikan cadangan atau paling tidak menyebut tentang hadis Anas bin Malik atau Aisyah RA, lalu keputusan yang mereka ambil pada ketika itu akan bersifat kolektif, berpanduan dan dekat dengan tujuan syariat yang sangat manusiawi ini.

Begitu juga dalam keadaan-keadaan lain, kita dapat lihat bagaimana syariat mementingkan keperluan manusia sebagai manusia.

Dalam hukum solat berjemaah misalnya, Rasulullah SAW pernah berasa sangat marah apabila mengetahui solat berjemaah bacaannya dipanjangkan sehingga menimbulkan kesusahanan kepada makmum.

Seorang imam (yang sudah tentu dianggap sebagai ‘orang agama’) seharusnya meneliti dan mengambil perhatian terhadap kadar panjang solatnya agar tidak menyebabkan makmum berasa berat dan susah.

Makmum terdiri daripada pelbagai latar belakang yang harus diraikan terutamanya mereka yang sakit, uzur, terlalu sibuk, ibu yang mempunyai anak kecil dan lain-lain. Dalam sebuah hadis yang diriwayatkan oleh Abu Mas’ud, beliau berkata:

Ada seorang lelaki berkata kepada Rasulullah SAW: “Wahai Rasulullah, aku ini terlambat daripada solat disebabkan ada fulan yang memanjangkan solat ketika dia mengimami kami.” Kata Abu Mas’ud: Aku tidak melihat Rasulullah marah pada hari Baginda memberi peringatan melainkan pada hari tersebut. Kemudian Nabi bersabda: “Sesungguhnya ada antara kalian yang akan lari. Sesiapa yang menjadi imam, maka ringkaskan. Ada dalam kalangan makmum yang lemah, ada yang tua dan ada yang mempunyai hajat (untuk diselesaikan).” (HR Bukhari, No. 395)

Begitulah panduan yang telah ditunjukkan oleh Rasulullah SAW dan para sahabat, buat kita ikuti. Syariat yang diturunkan seharusnya difahami lalu dibumikan kerana penurunan syariat ialah untuk seluruh makhluk di bumi.

Bermula dengan kefahaman yang benar, dipaksikan kepada akidah yang jelas dan luhur, maka akan hiduplah Muslim dan mukmin yang benar-benar mengembalikan erti beragama yang telah hilang.

Selagi masih ada kesempatan dan ruang diberikan-Nya, maka pelajari dan ketahuilah sebagaimana kata Asy-Syeikh Ibnu Utsaimin rahimahullah:

لا يشتــرط فـي الداعـية أن يبلـغ مبـلغاً كبـيراً فـي العــلم لكـن يشتـرط أن يـكون عالـماً فـيما يدعـو إلــيه

“Tidaklah disyaratkan bagi seorang dai itu harus memiliki banyak ilmu, namun yang dipersyaratkan adalah dia memiliki ilmu terhadap apa yang ia dakwahkan.” (Al-Fatawa: 27/57)

Dr Hamidah Mat
Pensyarah Kanan, Kluster Pendidikan dan Sains Sosial (CESS OUM)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sesi persekolahan bersemuka sepenuhnya hari ini

“Pelajar terutamanya perlu sentiasa mematuhi SOP sewaktu tiba di sekolah dan semasa proses penyuraian selepas tamat sesi persekolahan bagi mengelak penularan Covid-19 dalam kalangan mereka dan juga warga sekolah.”

Menurutnya, kementerian sudah sediakan SOP yang cukup lengkap dan teratur.

“Apa yang penting adalah pematuhan, ibu bapa juga perlu sentiasa mengingatkan anak-anak mereka supaya mematuhi SOP ditetapkan,” ujar Radzi lagi.

Dalam pada itu, beliau menekankan kepada pihak sekolah bahawa setiap SOP yang ditetapkan itu mestilah dipatuhi dan murid perlu sentiasa diingatkan agar mematuhi SOP tersebut.

Beliau berkata demikian selepas melawat sebuah sekolah di Bandar Baru Bangi pada hari pertama pembukaan semula sekolah menengah untuk Kumpulan B. Turut bersama, Ketua Setiausaha Kementerian Pendidikan, Datuk Yusran Shah Mohd Yusof.

Semalam, pembukaan semula sekolah menengah yang melibatkan Kumpulan A iaitu Johor, Kedah, Kelantan dan Terengganu, manakala Kumpulan B iaitu negeri selain  kumpulan A memulakan sesi persekolahan pada hari ini.


Komuniti Indonesia prihatin Rohingya

Dua badan komunti tersebut ialah Forum Komunikasi Masyarakat Muslim Indonesia di Malaysia (FORKOMMI) dan Forum Komunikasi Masyarakat Muslimah Indonesia (FOKMA).

Hadir dalam majlis pada Jumaat lalu Ketua FORKOMMI, Tuan Arip Dermawan dan Ketua FOKMA, Puan Evi Hartati serta MyCARE diwakili Ketua Pegawai Eksekutif, Hj. Kamarul Zaman Shaharul Anwar. Turut menyaksikan Pengerusi MyCARE, Prof. Madya Dr. Hafidzi Mohd. Noor.

Kesediaan mereka untuk bekerjasama lantaran terpanggil bagi menyatakan keprihatinan dan seterusnya menyatakan pendirian tegas berkenaan dengan tragedi kemanusiaan yang sedang berlaku di Arakan, Myanmar.

“Isu etnik Rohingya adalah tragedi kemanusiaan akibat daripada polisi pembersihan etnik dan genosid yang sudah berlaku semenjak beberapa dekad yang lalu,” ujar Kamarul Zaman mewakili yang lain.

Beliau berkata, pembantaian sistematik ini kini memuncak lagi sehingga 90,000 pelarian Rohingya yang kini membanjiri sempadan negara Bangladesh untuk menyelamatkan diri daripada dibunuh dengan kejam oleh pihak tentera dan puak pelampau di Myanmar.

“FORKOMMI dan FOKMA akan menggembleng usaha bersama MyCARE untuk menjalankan siri program kesedaran dan kutipan dana untuk membantu Tabung Kecemasan Rohingya anjuran MyCARE,” jelas Tuan Arip Dermawan dan Puan Evi.

Menurut Kamarul Zaman, projek kerjasama ini akan berjalan bermula pada September ini melalui jaringan FORKOMMI dan FOKMA di seluruh negara.

“Semua sumbangan akan disalurkan melalui akaun MyCARE.”

MyCARE selaku NGO yang berpengalaman luas dalam isu ini akan turut membantu FORKOMMI dan FOKMA menjalankan program dan kutipan dana.

“Sehubungan dengan itu, bagi mana-mana komuniti rakyat Indonesia yang ingin bersama projek ini boleh menghubungi Tuan Arip Darmawan, Ketua FORKOMMI di talian 017-2360331 atau Puan Evi Hartati, Ketua FOKMA di talian 011-1568 1108.”

Kepada rakyat Malaysia yang ingin menyumbang ke Tabung Kecemasan Rohingya secara atas talian, sila layari pautan www.billplz.com/selamatkanrohingya

Untuk maklumat lanjut, sila hubungi pegawai MyCARE, En. Aiman untuk di talian 012-279 9734.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


KPN, IKRAM Bincang Indeks Malaysia Negara Rahmah

SERI KEMBANGAN – Telah berlangsung mesyuarat antara Kementerian Perpaduan Negara (KPN) dan Pertubuhan IKRAM Malaysia di Ibu Pejabat IKRAM di sini pada Isnin.

Mesyuarat ini bertujuan berbincang berkenaan kajian kesejahteraan dan kesepaduan berdasarkan Indeks Malaysia Negara Rahmah (IMNR) yang akan dilaksanakan pada tahun ini.

Perbincangan tersebut adalah susulan daripada pembentangan IMNR oleh IKRAM kepada Menteri Perpaduan Negara, YB Datuk Aaron Ago Dagang di Parlimen pada 7 Mac lalu.

Dalam mesyuarat itu, KPN dan IKRAM saling memberikan input berkaitan IMNR melalui beberapa ciri yang boleh mengukur tahap kesejahteraan dan kesepaduan rakyat.

“IKRAM sebagai rakan strategik Kementerian Perpaduan Negara komited dalam berkongsi dapatan dan menjayakan usaha-usaha dalam menambah baik aspek perpaduan rakyat,” kata Naib Presiden IKRAM, Prof. Dr Hanim Salleh.

Hadir dalam mesyuarat itu Ahli JKP IKRAM, En Mohammad Abdul Hamid, En Mohd Iqbal Hakim Adnan dan En Anas Hasbullah daripada Jabatan Agenda Nasional serta pegawai penyelidik Kajian Dasar IKRAM (KADRI), Dr Maisarah Tajudin dan Cik Siti Zaharah Yahya.

Ahli JKP IKRAM, Hj Ainullotfi Abdul Latif turut hadir ke mesyuarat tersebut secara dalam talian.

Manakala Kementerian Perpaduan Negara pula diwakili Setiausaha Bahagian Perhubungan, Masyarakat Dr Ang Li Ling, Ketua Penolong Setiausaha, En Mohd Rizal Nawabjam dan Penolong Setiausaha, En Muhammad Ismail Aminuddin.

Dalam pada itu, Presiden IKRAM, Hj Badlishah Sham Baharin turut menyantuni kehadiran para pegawai Kementerian Perpaduan Negara ke Ibu Pejabat IKRAM.


IKRAM Legal alu-alukan pelantikan Ketua Pengarah JKSM baharu

Merujuk kepada Kenyataan Media Pejabat Menteri di Jabatan Perdana Menteri pada 26 Mac 2019, IKRAM Legal mengalu-alukan pelantikan Yang Amat Arif (YAA) Dato’ Dr Mohd Na’im Mokhtar sebagai Ketua Pengarah Jabatan Kehakiman Syariah Malaysia (JKSM) yang baharu.

IKRAM Legal menyatakan bahawa selain daripada mempunyai kelayakan dan pengalaman yang amat luas dalam perundangan Syariah daripada sudut kehakiman, pengamalan dan akademik, beliau juga mempunyai pengalaman dalam pengamalan perundangan Sivil yang menjadikan beliau seorang yang amat sesuai untuk mengemudi JKSM yang berperanan untuk menyelaras dan menyeragamkan sistem pentadbiran kehakiman Syariah di seluruh negara.

IKRAM Legal percaya bahawa sebagai sebuah negara yang meletakkan Islam sebagai agama persekutuan dalam perlembagaannya, kecekapan sistem pentadbiran kehakiman Syariah adalah amat penting untuk diperkasakan lagi agar keadilannya dapat dilihat dan dirasai oleh semua lapisan rakyat negara ini.

Dalam masa yang sama, IKRAM Legal juga menyatakan kesediaan untuk bekerjasama dengan JKSM dalam menjayakan visinya untuk memartabatkan institut kehakiman Syariah selari dengan visi IKRAM Legal untuk memartabatkan undang-undang yang adil, saksama dan rahmah.